text:
Imana yagutabaye ikakurinda irashaka ko uyibuka
Mu mateka ya buri wese iyo havuzwe
gutabarwa abyumva ndetse akabishyikira bivuye ku buzima yanyuzemo bwari
bumukomereye yabuze uwamurengera nyamara akaza kubona gutabarwa
guturutse ahantu atatekereza, uyu munsi rero Imana irashaka ko wibuka
ndetse ukazirikana ko ari yo yabikoze.
Iyo dusomye ijambo ry’Imana( kuva 14:1-31) ritubwira inkuru z’uko
Imana yatabaye ubwoko bwayo bw’Abisirayeli burenga ibihumbi magana
atandatu hatabariwemo abagore n’abana kongeraho abandi banyamahanga bari
barizeye Imana y’abisirayeli, ubwo bageraga ku Nyanja itukura, inyuma
yabo ingabo za Farawo zibakurikiye, ku mpande ari imisozi gusa, mu
by’ukuri usanga ntaho guhungira bari bafite ndetse no mu bitekerezo
byabo nta bundi butabazi babonaga bushoboka nyamara Imana kuko itajya
ibura uko igenza ikora igitangaza gitunguranye ica inzira mu mazi maze
bambukira ahumutse, ingabo za farawo zishatse kubigaana zigwamo zirapfa
zirashira maze baba barazirokotse.
Si Abisirayeli gusa Imana yatabaye kuko nawe iyo usubije amaso inyuma
usanga hari byinshi byari bikwasamiye bishaka kukumura bunguri ariko
Imana igatabara, ibuka uburwayi bukomeye wabonaga ko butakira, abantu
bagerageje byanze,abandi baguhunze kuko wabanukiraga, abandi ngo
utabanduza ariko ubu warakize, ibuka abaguhigaga bashaka kukwica,
nyamara Imana niyo yabakurinze none ubu ariho urahumeka, ibuka abo wari
warahemukiye wibaza ko bazakwihorera ho nyamara kuba batarabikoze ntabwo
ari imbaraga zawe ni Imana yabikoze.
Byinshi bikomeye cyane wanyuzemo byatumye uhiga Imihigo ikomeye ku
Mana, ikibabaje rero ni kimwe, ni uko kuri ubu umaze kwibagirwa aho
yagukuye, ngaho kudahigura Imihigo wahize, kwiheba no kuyitotombera
wibaza ngo Imana ibahe ?
Abandi ntibakigaragara mu nzu yayo bamaze kuyitera umugongo baheruka
gusenga muri icyo gihe, abandi nabo bayobotse inzira y’abapfumu ngo niho
babonera gutabarwa !! Nyamara Imana irashaka kukubona imbere yayo utaje
kuyisaba ngo ikureho ibibazo ahubwo yifuza ko waza kuyisingiza ko uri
amahoro, niyo irama ikintu ikagikomeza, iruta abapfumu n’abakonikoni, ni
Imana yihagije.
Nshuti muvandimwe Imana ni umubyeyi wacu kandi duhora tuyikenera mu
mibereho ya buri munsi, icyiza cyayo ntabwo ijya yinubira kudutabara
gusa na none ntikunda uyibangikanya n’izindi mana cyangwa ngo ayitere
umugongo, icyo ishaka ni kimwe gusa, ni uko wibuka ko hari aho mwahuriye
ikagutabara, ibyo nubyibuka birakubera inkomezi muri iyi minsi ndetse
biragusubizamo ibyiringiro n’imbaraga zitari zimwe, yibuke kuko niyo
yagutabaye ndetse ikanakurengera muri bya bihe bikomeye wari urimo.
Ernest Rutagungira


c: text/html

text:
Yesu ashimwe bavandimwe muri Kristo Yesu, ngiye kubaha ubuhamya bw’ukuntu Imana yansuye, ikanganiriza impereyeho, ikanyereka ukuntu abantu bakorana umurimo w’Imana ibizira, bagashimishwa no kurimbisha umuntu w’inyuma, bakirengagiza uw’imbere kandi ari we uzabana n’Imana.
Yesu ashimwe bavandimwe muri Kristo Yesu, ngiye kubaha ubuhamya bw’ukuntu Imana yansuye, ikanganiriza impereyeho, ikanyereka ukuntu abantu bakorana umurimo w’Imana ibizira, bagashimishwa no kurimbisha umuntu w’inyuma, bakirengagiza uw’imbere kandi ari we uzabana n’Imana.
Reka tubanze dusome ijambo ry’Imana: Abefeso 2:10 “Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.”
Nakijijwe miri 1999 mu kwezi kwa Kamena(June )itariki sinyibuka ariko nibuka ko hari kuwa gatanu. Naje kugenda nkura mu Mwuka, ngenda menya no gukorera Imana. Mu mwaka wa 2011 birumvikana ko nari maze gusobanukirwa byinshi mu nzira y’agakiza.
Mu mirimo itandukanye nakoraga mu rusengero harimo kuba mw’itsinda ry’abaramyi, kuyobora gahunda kenshi mumateraniro mato n’amanini, kuba mw’itsinda ry’abinginzi mw’itorero, kuba umusemuzi w’indimi zitandukanye z’amahanga, kuba umuyobozi w’abadamu, kuba mu matsinda atandukanye ategura ibiterane binini ndetse n’indi mirimo yabonekaga mu bihe bitandukanye.
Birumvikana rero ko nta muntu mu rusengero waba muri iyi mirimo mvuze haruguru ataratojwe ngo agezwe k’urugero rwo gushobora gukorera Imana.
Rimwe ndi buyobore gahunda y’amateraniro, nari ndi mu rugo nitegura kujya kurusengero nk’uko bisanzwe, maze kwambara njya kwereba mu ndorerwamo (Mirror) kuko nyikunda cyanee….hahaha.
Nari nambaye ikanzu ifite agakoti ,ndiho nireba kandi mbona narimbye nsa neza… numva ijwi rimbwira ngo ninkureho agakoti hanyuma nkambare gahindurije, ndabikora kuko nari maze kumenya ijwi ry’Umwuka Wera.
Rya jwi rirambaza riti ‘’nonese wagenda wambaye gutyo?’’ Ndavuga nti ‘’hoya.’’ Rirongera riti ‘’kubera iki utagenda wambaye gutyo?’’ Ndasubiza nti ‘’birasa nabi’’, hariho indoro nyinshi , ibara ntabwo rikeye kandi abantu banseka, bakibaza icyo nabaye!! None iryo jwi rambwira riti ‘’ngaho ambara uko byaba ari byiza abantu batakwibazaho.’’
Ndabikora , maze nambara neza bitari impindurize.
Ijwi rya Mwuka Wera rirambaza riti ‘’nonese ko warimbye ugiye kuyobora amateraniro y’ubwoko bwanjye, ubu uwaguhinduriza umuntu wawe w’imbere akawushira inyuma, wakomeza ugashishikazwa no kuyobora gahunda? Ese ye nkubaze , uko usa neza inyuma niko usa neza n’imbere?
Nkomeze nkubaze ko abakubona bakwita umukozi wanjye (w’Imana) ukijijwe, aharaho babonye impindurize yawe bakomeza kukwita umukozi wanjye (w’Imana)?
Ako kanya narihindurije koko ndireba, nshuti z’umusaraba nababajwe cyane no kubona uko nsa imbere!!!! Nigiriye agahinda kenshi, nahise mbona uko ndi mubi peeee , nahise nkonja cyane.
Kuko nagombaga kujya kuyobora ntari bubireke, narakomeje njya ku rusengero, ariko mu nzira ndi mu modoka kuko nari nitwaye mu modoka yanjye, nakomeje kugirana ikiganiro na rya jwi, ngeze ku rusengero nasabye ko undi muntu yayobora gahunda, nabo bambonye uko nasaga kubera amarira menshi barabyemeye. Ariko ntibyambujije kujya mu baramyi kugira ngo mpimbazanye Imana nabo.
Bavandimwe nagize amateraniro mabi cyane mu buzima bwanjye kuva nabaho! Imana yantije amaso nshobora kubona impindurize z’abantu benshi bari mu murimo w’Imana nka njye, mbona ibiteye agahinda, ibyo byose byanteye kurira cyane mborogera Uwiteka ngo adutabare atubabarire.
Nabona Yesu agiye kuza agasanga twanduye nk’uko nibonaga ndetse n’abandi nabonaga bikantera agahinda kenshi. Ndashima Imana ko Yesu atagarutse icyo gihe…
Nabwiwe ibi bikurikira:
Kurushaho kurimbisha umuntu w’imbere kuko niwe Imana ishaka, akandi niwe uzabana n’Imana. Kwita cyane uko Imana ikubona kurusha uko abantu bakubona.
Guharanira gushimwa n’Imana kurusha gushimwa n’abantu.
Kumenya ko dukorera Imana izi byose, ibona byose , ituzi neza , si umwana w’umuntu tubeshya.
Kumenya ko imirimo yacu izacishwa mu muriro, twitonde itazaba amashara igashya igakongoka kandi twaravunitse cyane…
Kumenya ko iherezo rya byose riri bugufi, kandi buri muntu wese azahembwa ibihwanye nibyo yakoze.
Imana idufashe cyane, buri wese yihindurize (yisuzume) .
Imana ibampere imigisha myishi.
Ibitekerezo
Thank u for the testimony,iri jambo ririkunfasha muri iyi minsi!bless u Kanda hano umusubize
Mugomba KWITONDERA abantu bavuga ko bavugana n'imana.Kuko baba bashaka kugaragara ko ngo "bakijijwe".Muli MATAYO 24:13,havuga ko umuntu azamenya ko akijijwe ku munsi w'imperuka.Kuli uwo munsi,imana izica abantu bose bibera mu byisi gusa,isige abantu bake bayikorera by'ukuri (Yeremiya 25:33 na Imigani 2:21,22).Wowe nurokoka kuli uwo munsi,nibwo uzavuga uti "Ndakijijwe cyangwa ndarokotse".Ushatse wese yiyita UMUROKORE.Ntimugakinishe imana.Ni gute wakiyita Umurokore kandi ukavuga ko werekwa n'imana,warangiza ukavuga ngo umwuka wera ni imana?Hari na hamwe mwali mwasoma muli BIBLE ko umwuka wera ari imana?Nta yindi mana ibaho,uretse iyitwa Yehova gusa.Ni YESU ubwe wabyivugiye muli Yohana 17:3.Umwuka wera,ni "imbaraga" imana iha abantu bayikorera,ntabwo ali indi mana.Niyo mpamvu YESU yavuze ati "muzahabwa imbaraga,umwuka wera nubamanukira" (Ibyakozwe 1:8). Kanda hano umusubize
isomo ryiza Ryankoze ahantu ,nifuza kuku menya byabaye byiza uduhaye adresse yawe merci Kanda hano umusubize
Bite?Niba ushaka adresse yanjye,mpa telefone yawe nguhamagare.Merci Kanda hano umusubize
Nagomba Nkosore Uwo Mu Temoin Ashingira Intahe Uwo Atazi.Ica Mbere Banza Umenyeko Imana Ari Mpwemu.Soma:yohana4:24,2abakorinto3:17,...Ukaba Utaziko Yesu Ariwe: Uhora, Yehova, Imana Ishobora Vyose; Uba Uriko Uravugishwa N'impwemu Mbi.Soma(1korint 12:3,ivyah 4:8-11,yesay9:6,...).Ivyo Bivuga Ko N'abizera Ubutatu Bose Bazimiye. Kanda hano umusubize
abiraubutatu ntibazimiye Kanda hano umusubize
imanaishimwe cyane igitecyerezocyanjye nkuricyije nkukobibiri yaivugamuri matayo 24kugeza51nkukobiriyai bwiyukoihecyohazabaabatubwirayukoyesu arikirinituzajyouwonaweimanayomwijuruniyoibizi asome zabbur 1 KU4 murakoz Kanda hano umusubize
Uratinya kwihinduriza kuko uziko binuka nabi naho ibyo kuvugana n'Imana si ikibazo kuko n'uwo yavugishije wumviseko ariwe wivuzeho ntawundi yavuze ariko ibyo abantu bahishe imbere muri bo bizajya ahagaragara kandi buri wese azahabwa umunani na Se! Imana cyangwa Satani naho ibindi muracyafite umwanya wo guta muri comments zitarimo gufata imyanzuro ngo mwihane ibyaha byanyu! Kanda hano umusubize

robotstxt: allowed

filter: keep


text:
Ibikorwa bya muntu ni ingaruka z’imitekerereze ye. Pst Kazura Jules
Kuko uko atekereza ku mutima ariko ari (Imigani 23:7)
Burya ibyo dutekereza ni byo bivamo ibyo dukora n’uko twitwara. Ushoboye kugenzura no gutegeka ibyo utekereza, imikorere, imivugire n’imyitwarire yahinduka.
Ni ngombwa kurinda ibyinjira mu mitima yacu aha ni ukuvuga mu bitekerezo byacu, niyo mpamvu Salomoni yavuze ngo: “Rinda umutima wawe kuruta ibintu byose birindwa kuko muri wo ari ho iby’ubugingo bikomoka (Imigani 4:23).
Yakobo nawe yatwigishije ko ibyaha bitangirira mu bitekerezo (Yakobo 1 :13-15). Ibyo duhaye ikaze mu bwonko bwacu igihe kirekire bigera aho akaba ari byo dukora.
-Ibyinjira mu mutwe biza ari nk’ibitekerezo bikazabyara ibikorwa;
-Bya bikorwa bimaze igihe kirekire ubigenderamo bikabyara akamenyero;
-Ibyo wamenyereye gukora bigeraho bigahinduka imitereren yawe;
-Ya miterere yawe niyo ivamo uwo uzaba we.
Buri wese agomba kwitondera ibyo atekereza, burya uko utekereza niko uri, mu gutegeka ibyo umuntu atekereza ni byiza kwitondera ibyinjira mu mitwe yacu. Twahitamo guha umwanya ibitekerezo byanduye cyangwa se tugahitamo ibyera binezeza Imana.
Dore bimwe mu byo wakora ngo ugire ibitekerezo bizima bityo ubashe no gukora ndetse no kuvuga ibintu bizima.
1. Senga iri sengesho buri gihe uti: “Mana undememo umutima wera, unsubizemo umutima ukomeye” (Zab 52:12).
2. Ibitekerezo byawe bihe inzira, ibibi ubyime umwanya, nibiza ubisimbuze ibyiza ku ngufu. Dufata mpiri ibitekerezwa mu mitima byose ngo tubigomororere Krisito. (2Abakorinto 10:5).
3. Shaka uko wakuzuza mu bitekerezo byawe ibintu bigira umumaro, byubaka kandi bifite icyo byakungura bikungura n’abandi. Ibisigaye bene data, iby’ukuri byose, ibyo kubahwa byose, ibyo gukiranuka byose, ibiboneye byose, iby’igikundiro byose, n’ibishimwa byose, nihaba hariho ingeso nziza kandi hakabaho ishimwe, abe ari byo mwibwira. (Abafilipi 4:8).
4. Ihe gahunda mu byo ureba, wumva no mu byo usoma. Ntushobora kwibwira ko uzagera igihe utekereza ibyiza mu gihe wuzuza imyanda mu mutwe wawe kandi ku bushake, korera Imana; soma Bibiliya, ganira n’abaganira ibigira umumaro, maze nuhinduka mu bihora mu mutwe wawe uzabona n’imikorere yawe ihindutse. Kuko uko utekereza niko uzamera, ibitegeka intekerezo zawe bizategeka n’imikorere yawe.


text:
Igisubizo: Mu Abakorinto ba mbere 15:1-4 haravuga ngo: “Bene Data, ndabamenyesha ubutumwa bwiza nababwirije, ubwo mwakiriye mukabukomereramo kandi mugakizwa na bwo, niba mubukomeza nk’uko nabubabwirije, keretse niba mwizereye ubusa. Muzi ko nabanje kubaha ibyo nanjye nahawe kumenya, yuko Kristo yapfiriye ibyaha byacu nk’uko byari byaranditswe, agahambwa akazuka ku munsi wa gatatu nk’uko byari byaranditswe na none”
Mu magambo make, ibi ni byo shingiro ry’imyizerere ya Gikristo. Nk’imyizerere itandukanye n’iyo mu yandi madini, Ubukristo ni ubusabane n’Imana kurusha indi mihango yose y’amadini. Aho kugira ngo bibe kubahiriza urutonde “rw’ibyemewe gukorwa n’ibibujijwe gukorwa,” intego y’Umukristo ni ukugendana n’Imana Data begeranye cyane. Uwo mubano ushoboka kubera ibikorwa bya Yesu Kristo n’imirimo y’Umwuka Wera mu buzima bw’Umukristo.
Abakristo bemera ko Bibiliya yahumetswe n’Imana, ko ari Ijambo ry’Imana ritarimo ikosa na rimwe, ko n’inyigisho zaryo ari ubutware bwa nyuma (2 Timoteyo 3:16; 2 Petero 1:20-21). Abakristo bemera kandi ko hariho Imana Imwe mu butatu: Data, Umwana (Yesu Kristo) n’Umwuka Wera.
Abakristo bemera ko abantu baremewe kugira ngo basabane n’Imana, ariko icyaha cyabatandukanije nayo (Abaroma 3:23, 5:12). Ubukristo bwigisha ko Yesu Kristo yaje kuri iyi si afite akamero k’Imana, n’ishusho y’umuntu (Abafilipi 2:6-11), ndetse apfa n’urupfu rwo ku musaraba. Abakristo bemera ko nyuma y’urupfu Rwe ku musaraba, Kristo yahambwe, arazuka none yicaye iburyo bwa Data, asabira abizera ubutagira iherezo (Abaheburayo 7:25). Ubukristo bwemeza ko urupfu rwa Yesu ku musaraba, rwari ruhagije kwishyura burundu umwenda w’icyaha wari ufitwe n’abantu bose ni nacyo cyatumye ubusabane hagati y’Imana n’umuntu bwari bwarayoyotse, bugaruka (Abaheburayo 9:11-14, 10:10; Abaroma 5:8, 6:23).
Kugira ngo umuntu akizwe, ni ngombwa kwizera nta gushidikanya umurimo Kristo yakoreye ku musaraba. Iyo umuntu yemera ko Kristo yamupfiriye kandi ko yamwishyuriye ikiguzi cy’ibyaha bye, akaba yaranazutse, uwo muntu arakizwa. Nta kindi kintu ashobora gukora ngo abone agakiza. Ntawe ushobora kuba “intungane bihagije” kugira ngo anezeze Imana ku giti cye, kuko twese twacumuye (Yesaya 53:6, 64:6-7). Icya kabiri, nta kirenzeho gishobora gukorwa, kuko imirimo yose Kristo yayikoze, igihe yabambwaga ku musaraba, Yesu yaravuze ati: “Birarangiye” (Yohana 19:30).
Nkuko ntacyo umuntu ashobora gukora kugira ngo ahabwe agakiza, ni nako adashobora gutakaza agakiza ke, iyo yizeye imirimo Kristo yakoreye ku musaraba, kubera ko Kristo yayikoze kandi akanayirangiza! Nta kintu rero cyerekeye agakiza kigengwa n‘uwakakiriye. Muri Yohana 10:27-29 haravuga ngo: “Intama zanjye zumva ijwi ryanjye nanjye ndazizi kandi zirankurikira. Nziha ubugingo buhoraho kandi ntizizarimbuka nahato iteka ryose; ntawe uzazivuvunura mu kuboko kwanye. Data wazimpaye aruta bose; ntawubasha kuzivuvunura mu kuboko kwa Data”.
Hari ushobora kuvuga ati: “Ni byiza cyane—iyo nakijijwe, nshobora gukora ibyo nishakiye byose kandi sintakaze agakiza kanjye” Ariko agakiza ntigasobanuye ko umuntu afite uburenganzira bwo gukora ibyo yishakiye. Agakiza ntigatanga umudendezo wo kwongera gukorera kamere y’icyaha ya kera n’uwo gukomeza kugirana umubano mwiza n’Imana. Kera twari imbata z’icyaha, ubu turi imbata za Kristo (Abaroma 6:15-22). Igihe cyose abizera bazaba bakiri kuri iyi si, mu mibiri yabo yakoze ibyaha, hazabaho intambara zihoraho zo guha ibyaha ingingo zabo. Ariko, Abakristo bashobora gutsinda intambara y’icyaha, biga kandi bashyira mu bikorwa Ijambo ry’Imana (Bibiliya) mu mibereho yabo, kandi bakemera kuyoborwa n’Umwuka Wera—bisobanuye kwemera kumvira Umwuka Wera no kuyoborwa na Wo mu bikorwa bya buri munsi no kuyoborwa n’imbaraga zawo, bubaha Ijambo ry’Imana.
Bityo, mu gihe imigenzo myinshi y’idini isaba ko umuntu akora ibintu bimwe na bimwe cyangwa ko areka kugira ibyo akora, Ubukristo bwo ni ukwizera ko Kristo yagupfiriye ku musaraba, ko yishyuye ikiguzi cy’ibyaha byawe kandi ko yazutse. Umwenda w’ibyaha byawe warishyuwe rero, none ubu ushobora kugirana ubusabane n’Imana. Ushobora no kunesha kamere yawe y’ibyaha, ukagendana n’Imana kandi ukayubaha. Ubwo ni bwo Bukristo nyakuri buvugwa na Bibiliya.
Ikibazo: Ubukristo ni iki kandi Abakristo bizera iki?
Igisubizo: Mu Abakorinto ba mbere 15:1-4 haravuga ngo: “Bene Data, ndabamenyesha ubutumwa bwiza nababwirije, ubwo mwakiriye mukabukomereramo kandi mugakizwa na bwo, niba mubukomeza nk’uko nabubabwirije, keretse niba mwizereye ubusa. Muzi ko nabanje kubaha ibyo nanjye nahawe kumenya, yuko Kristo yapfiriye ibyaha byacu nk’uko byari byaranditswe, agahambwa akazuka ku munsi wa gatatu nk’uko byari byaranditswe na none”


text:
“…Bya byana by’ingunzu byonona inzabibu…” Indirimbo ya Salomo 2:15
Utuntu duto tugaragara nkaho nta kamaro dufite, dushobora kwangiza umubano ufitanye n’Imana.
Ni ingo zingahe zisenyuka kubera ko abashakanye batahaye agaciro utuntu duto? Ni bangahe basezererwa mu irushanwa kubera ko bakoze udukosa duto? Ni bangahe birukanwa mu kizami kubera utuntu duto?
Rimwe na rimwe hari ighe umukristu yigaragaza nk’ubanye neza n’Imana, nyamara hari utuntu tumwe na tumwe yanze gucikaho.
Niba twizera intsinzi, dugomba kwitandukanya na turya tuntu duto tutari mu bushake bw’Imana.
Nidukiranuka no ku tuntu duto, Imana izadushoboza no ku binini. Tuzakura mu kwizera no kumvira Imana, bityo tugere no ku nshingano zikomeye.
“Shebuja aramubwira ati ‘Nuko nuko mugaragu mwiza ukiranuka, wakiranutse mu bike, nzakwegurira byinshi, injira mu munezero wa shobuja.” Matayo 25:21.
Genzura neza utuntu duto duto tukubuza gukiranukira Imana: twaba uburakari, imico, akantu kose gatuma usuzugura Imana. Twose twiyambure, urebe ukuntu impinduka zikugeraho mu buzima bwawe.


text:
“Kuko menye neza yuko naho rwaba urupfu cyangwa ubugingo, cyangwa abamarayika cyangwa abategeka, cyangwa ibiriho cyangwa ibizaba, cyangwa abafite ubushobozi, cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu.”Abaroma 8:38-39
Uko byagenda kose, nta kintu na kimwe kibaho cyangwa kizabaho cyatuma Imana ireka kugunda, uzaba umukundwa ibihe byose kuko urukundo rwayo ruhora kuri wowe. Niwizera ukuri kuzahindura ubuzima bwawe.
Igihe wemeye Imana ikagufata akaboko ntizigera ikurekura ngo ujye inyuma y’urukundo rwayo ahubwo izagukomeza kandi ikwiteho mu rukundo rwayo. Hari igihe uba wumva wakwigendera ukayireka ariko ntishobora kukureka kuko muri yo ariho ubasha kuruhukira no kubera mu mutekano igihe cyose uri mu biganza byayo.
Iyo uvukiye mu muryango, ntabwo ushobora kuba utarawuvukiyemo. Igihe izina ryawe ryamaze kwandikwa mu gitabo cy’ubugingo, ntirishobora gukundwamo kuko ryanditswe n’ikaramu itabasha gusibika. Ntabwo Imana yitaye kugushidikanya kwawe n’ubwoba ufite cyangwa ubwinshi n’uburemere bw’ibyaha wakoze ahubwo iravuze iti” nta kintu na kimwe cyantandukanya n’urukundo rwayo,” ibyo wanyuramo byose mu buzima bwawe ntuzigera ubicamo wenyine ahubwo uzaba uri kumwe nayo kuko ihorana nawe mu rukundo rwayo.
Nta muntu waguha urukundo nkurwo Imana itanga, ikindi kandi nta wakwemera gutanga impano ikomeye nka Yesu Kristo wemeye gutanga ubugingo bwe kubwawe, niwe utanga ubugingo, imbabazi, imbaraga n’amahoro byuzuye kandi bihoraho iteka ryose.
Iyi ishobora kukubera inkuru nziza,Imana yiteguye kukubwira ngo urababariwe kandi urabohotse kuko Imana iriho kandi itazigera igutererana, ntizigera ireka kugukunda, niba wemeye uy’umunsi ukinjira mu rukundo rwayo.


text:
Ibyiza byo gukorera Imana Pastor Sebugorore
IBYIZA BYO GUKORERA IMANA UKIRI MUTO ( Inyisho y’urubyiruko).
" Samweli arakura, Uwiteka abana nawe ntiyakunda ko hagira ijambo na rimwe rya Samweli rigwa hasi, 1 Samw 3:19".
1) Gukorera Imana ukiri muto bizatuma wera imbuto nyinshi. Urugero: umuntu wahamagawe n’Imana afite imyaka 12, undi agahamagarwa n’Imana afite imyaka 65, bombi bakarama imyaka 80, uzaba yarakoreye Imana byinshi ni uwuhe?. Ngirango nibyo Umwami Yesu yasobanuye mu mugani w’umubibyi muri Mt 13:8.
2) Gukorera Imana ukiri muto bituma ukura neza, ukagenda ugwiza imbaraga n’ubwenge, Lk 2:40.
3) Gukorera Imana ukiri muto bituma abantu bagutinya, ukagira ubudahangarwa bw’Imana n’igitinyiro cyayo,Yerem 1:7-10.
4) Gukorera Imana ukiri muto bituma ababyeyi na "socciete" bakugirira icyizere ( uba umwizerwa bituma abantu batagukeka amababa ).
II. ABANTU BAKOREYE IMANA BAKIRI BATO
. Abeli, Imana yita ku ituro rye, Itang 4:4
. Yowasi, yategetse i Yerusalemu amaze imyaka irindwi avutse, amara imyaka 40 i Yerusalemu ari ku ngoma, 2 Ngom 24:1
. Timoteyo, yahamagawe akiri muto, 1Tim 4:12
. Umukobwa wa Yefuta yakoze amateka akomeye, Abacam 11:36.
III. IBANGA RYASHOBOJE ABANA KUGERA KU NTSINZI
. Kwigira ku bakuru no kuba mu ihema ry’Imana ibihe byose, Kuva 33:11.
Rev SEBUGORORE Henry


text:
Abajyanama b’inteko rusange isanzwe ya ADEPR bateraniye i Kigali ku nyubako nshya za ADEPR ziri ku Gisozi kuwa 15 Mutarama 2015 barebera hamwe uko umwaka wa 2015 wagenze banemereza hamwe ku bizakorwa mu mwaka wa 2016 hashingiwe ku nkingi 4 zigize Itorero rya Pentekote ryo mu Rwanda ADEPR ari zo Ivugabutumwa, Imibereho myiza, Ubukungu n’iterambere n’Imibanire myiza n’izindi nzego bafatiramo imyanzuro itandukanye irimo no kongera indembo.
Umuvugizi wa ADEPR, Rev. Jean Sibomana yatangaje ko mu mwaka wa 2015 hari abakozi Imana yashimye ko barukuha, ati “Bakoreye Imana mu gihe cyabo, none Imana yashimye ko barangiza urugendo. Abo ni Pastori Kamanzi Raphael wo muri Paruwasi ya Taba (Huye), Pastori Musabwa Jonas wo muri Paruwasi ya Kacyiru (Gasabo), Pastori Semajeri Francois wo muri Paruwasi ya Ryabizige (Rubavu), Rev. Ignace Kayumba wa Paruwasi ya Juru (Bugesera), Pasitori Kabatiza Simon wa Paruwasi ya Gihundwe (Rusizi), Pastori Sibomana Servilien wa Paruwase ya Kagamba (Gicumbi), Rev. Kinihira Silas wa Paruwase ya Rukiri (Gasabo). Ntitwava aha tutavuze ko hari n’abakirisito batari bake twamenye ko bavuye mu mubiri muri 2015. Abo bose dusengere imiryango basize n’Itorero bakoreragamo umurimo.” Hafashwe n’umunota wo kubibuka.
Ibyashimwe nk’ibyagezweho muri 2015…..
Yakomeje ashima ko kuri tariki ya 21 Ugushyingo 2015, Itorero ryizihije Yubile y’Imyaka 75 rimaze rikorera mu Rwanda anashima ubwitange n’umurava wagaragajwe n’abakristo.
Ati “Ibi byahesheje ishema Itorero ryacu haba mu gihugu no mu ruhando mpuzamahanga. Abasaga ibihumbi mirongo ine (40,000) bitabiriye yubile tukaba kandi twari dufite n’abashyitsi baturutse muri Amerika, Canada, Ubwongereza, Uburusiya, Ukraine, Sweden, Finland, Tanzania, Niger, Nigeria, Burundi, Congo na Uganda. Ibi turabishimira Imana kubw’umubano mwiza dufitanye n’andi matorero mu bindi bihugu.”
Hakozwe ibiterane by’ivugabutumwa byahuje urubyiruko, abagore, abanyamasengesho, abanyeshuri ndetse n’ibindi byiciro hagamijwe guhembura Itorero ndetse n’ibyo byiciro harimo nk’ibiterane mpuzamahanga by’abanyamesengesho byabereye Karongi na Gasave muri Gasabo aho bavuye mu bihugu bitandukanye basenga Imana kandi banasengera amatorero n’ibihugu bakomokamo. Mu biterane byagiye bibera hirya no hino n’ivugabutumwa ryakozwe mu mwaka wa 2015 byatanze umusaruro ushimishije kuko abagera ku 59,866 biyongereye ku Itorero.
Hashimiwe Pastor David Kehler na madamu we Lynn baturutse muri Canada ku bwitange bagira mu guhugura abakozi b’Imana mu bijyanye n’ubuyobozi n’ubujyanama. Hashimiwe na Misiyoneri Rev. Kim Oh Young wo muri Korea, wafashije mu kubonera ADEPR inkunga yatanzwe n’amatorero yo muri Korea hubakwa urusengero rwa Mukuyu muri Gasabo.
Itorero kandi ryubakiwe ishuri n’abagira neza baturuka mu gihugu cy’Ubwongereza bagize umuryango witwa “Hand Around the World” rifite agaciro ka miliyoni 39 z’amafaranga y’u Rwanda harimo n’ikibuga cya Basketball bubakiwe.
Hishimiwe ko hatowe na za Komite zishinzwe ishuri rya Sunday School (Ishuri ryo ku Cyumweru) kuva ku rwego rw’umudugudu kugera ku rwego rw’indembo.
Itorero ADEPR ryakinguye ivugabutumwa mu gihugu cya Uganda, aho ubu rimaze kugirayo abakirisitu bagera ku bihumbi 10,000, babarirwa mu turere dutandukanye twa Uganda.
Itorero ryakoze ibikorwa byo kwita ku batishoboye batangirwa za ubwisungane mu kwivuza aho abagera ku bihumbi 16,636 bazibuguriwe, bufite agaciro ka 49,908,000 Frw.
Zimwe mu ngingo zemejwe n’Inteko Rusange ya ADEPR:
Inteko rusange yemeje ko ADEPR-PCIU (Pentecostal Church International of Uganda) ari Ururembo rwa 6 mu ndembo zigize Itorero ADEPR, ruyobowe na Rev. Karangwa John wungirijwe Rev. Nyirimpeta Anastase, hanemezwa ko umukristo wa ADEPR uzajya ajya muri Uganda, kwiga cyangwa gukorerayo, azajya ahabwa recommendation y’Itorero ituma yakirwa muri ADEPR-PCIU. Twabibutsa ko indembo za ADEPR zisanzwe ari eshanu, harimo urw’Amajyaruguru, Amajyepfo, Iburasirazuba, Iburengerazuba ndetse n’Umujyi wa Kigali.
Biro Nyobozi kandi yamurikiye Inteko rusange ko Umushumba w’Itorero ry’Akarere rya Kirehe ari Rev. Niyonzima Alexis wasimbuye Rev. Karangwa John wahawe kuyobora ururembo rushya.
Inteko rusange yakiriye raporo y’ingengo y’imari y’umwaka wa 2015 ndetse n’uy’uwa 2016, abajyanama bamaze kuyitangaho ibitekerezo iremezwa.
Emmanuel Kwizera/ADEPR
happy wheels
Oct 25, 2016 0Share this on WhatsAppAkumiro k’umukobwa wihaye Imana imbere y’uguceceka kw’ibinyamakuru b’yIburengerazuba bw’isi. Info chretienne. “ Ni akarengane” uyu ni Annie Demerdjian ubivuga,...
Oct 23, 2016 0
Oct 18, 2016 1
Oct 11, 2016 8


text:
Zaburi 68:19. Imana yitangira kutwitaho, kudutabara, no kutuyobora (1 Petero 5:6-7). Ni yo itwikorerera imitwaro, ariko icyo dukeneye ni ukwiga gushyira Umwami imitwaro yacu buri munsi (Imigani 8:34) mu kwicisha bugufi imbere y'imigambi yayo isumba-byose.
Imigani 8:34. Imigisha yasezeranijwe abatega amatwi, ariko ugutega amatwi kujyana ku migisha ni ugutegereza Umwami buri munsi nka Databuja n'uduhaza.
Matayo 6:11. Herekana ko gukenera kubeshwaho n'Imana ari ibya buri munsi nk'uko gukenera gusenga ngo Imana iduhe ari ibya buri munsi.
Luka 9:23. Gukurikira Umwami ni uruhare rwacu rwa buri munsi rurimo ko ibyifuzo no gushaka byacu bigomba kubahiriza ibye. Kugira ngo ibi bibeho by'ukuri, dukeneye kubana na We buri munsi, tugategerereza ku ntebe Ye y'ubwami.
Ibyakozwe 17:11. Uyu murongo uvuga uko Imana ibona abasuzuma Ijambo ryayo buri munsi, kandi werekana imyifatire ikenewe ku gihe gikwiriye hamwe n'Imana: gushaka kumenya icyo Imana yavuze mu Ijambo ryayo. Gereranya n'imirongo ikurikira - 2 Abakorinto 8:11-12; 2 Abakorinto 8:19; 2 Abakorinto 9:2. Ibya buri munsi byibandwaho mu Byakozwe 17:11 havugwa ukuntu Abayuda b'i Borea, bayobowe kandi bategurwa n'Umwuka Wera no kwigisha kwa Pawulo na Sila, bari biteguye kandi bashaka kwakira Ibyanditswe buri munsi. “Umutima ukunze” byerekeye ku gitekerezo cy'ubushake n'umwete ari wo ngaruka y'uburyo bumwe bwo kwitegura bibyara umutima ukunze cyangwa ubushake kandi ibyo biteza imbere ibyo dukora.
1 Abakorinto 15:31. Gereranya umurongo wa 32 n'igice urimo hamwe n'impamvu zidutera gukora ibyo dukora. Haba se harimo isano hagati y’umuntu wenyine n’Umwami buri munsi no gupfa buri munsi ku mpamvu zo kwikunda no kwiyoborera ubugingo, n’ibindi?
Zaburi 95:7-9. Mbese hari ihuriro ubona mu mirongo ya 7 n'ikurikira n'imirongo 1-6? Ese hari ihuriro hagati y'Imana nk'Umwungeri, no kwumva Ijambo Rye, no kwinangira imitima kwacu? Mbese umurongo wa 9 ni igisubizo cy'umutima winangiye? Tugerageza Imana dute?
Abaheburayo 3:7, 13, 15 n'Abaheburayo 4:7. Ni mu buryo ki umwanditsi w'Abaheburayo asubira mu magambo yo mu Isezerano Rya Kera?
Yakobo 4:13. Ingaruka z'uyu murongo ni izihe ku gihe amarana n'Umwami buri munsi? Twese dufata imigambi ya buri munsi yo kuyoborwa n'Imana no kwicisha bugufi imbere y'ubushake bwayo. Mugihe ntafashe igihe cyo kwihererana n'Umwami kubwo kwihererana na We kugira ngo muzanire ibyanjye byose, nshobora no gusanga nicira urubanza kandi nshaka kwiyoborera ubugingo bwanjye. Gereranya n'imirongo ya 14-17.
Zaburi 5:3. Uyu murongo uvuga ukuntu Dawidi yiyemeje, akurikije gusobanukirwa kwe ko adakwiriye, kumarana igihe n'Imana ngo imukomeze ubwenge, umutima, n'ubushake.
Zaburi 55:17. Uyu murongo werekana ko igihe cyo kubana n'Imana atari mu gitondo gusa (1 Abatesalonike 5:17). Byerekana ko Dawidi yari yariyemeje gushyira Umwami imitwaro ye. Twagombye kwumva twishyira tukizana mu kubwira Imana ibyo dutekereza aho kugerageza gukuraho cyangwa kurwanya ibyo dushaka. Ni Imana Data izi uko turemwe, ko turi umukungugu, kandi itwitaho nka se w'abana. Twagombye kwumva iteka twisanga kubwira Umwami ibitubabaza. Dukunze kubona ibi muri Zaburi, ariko iyo tubwira ibyacu abantu, amahame n'imigambi byo mu Byanditswe byagombye kuyobora ibyo tubabwira. Twagombye kubabwira mu gihe gikwiriye, mu rukundo, n'intego yo gukomeza abo tubwira (Imigani 15:23; 25:11-13; Abefeso 4:29).
Zaburi 143:8. Reba uburyo butandukanye bw'igihe tugirana n'Imana - gusenga mu guhimbaza, gushima no kwemera ubuntu bw'Imana no kwiringirwa kwayo, gusengera kwerekwa, kwiga Ijambo, gusengera gufashwa.
Zaburi 88:13; Zaburi 92:2; Zaburi 119:62.
Yesaya 50:4. “Umwami IMANA Impaye ururimi rw'abigishijwe, kugira ngo menye gukomeresha urushye amagambo; inkangura uko bukeye, ikangurira ugutwi kwanjye kwumva, nk'abantu bigishijwe.” NIV yo yanditse ngo, “nk'ururimi rwigishijwe, kumenya ijambo rifasha unaniwe,” naho KJV ivuga ngo, “ururimi rw'uwigishijwe, kugira ngo mbashe kumenya kubwira unaniwe ijambo mu gihe gikwiriye.”
Ni izihe zimwe mu mpamvu n'ingaruka z'ubusabane dushobora kwiga muri iki gice mu bumwe bwacu n'Umwami bwa buri munsi n'intego y'ubugingo? (a) Umwami Imana agomba kuba isoko yacu y'ibanze y'inyigisho. Ibi byerekana ko dukeneye ubucuti magara n'Umwami, kumutegera amatwi mbere ya byose (reba Zaburi 119:102). (b) Ubumwe bukomeye n'Imana bwa buri munsi bwegereza umutima ku Mana kandi bukaduha umutima wo gufasha abandi. (c) Tubona muri ibi ko dukeneye gukomera ku Mana, buri gitondo. (d) Tunakeneye muri ibi ubwenge bwo gutega amatwi. Muri iki gihe dufite byinshi dukora aho gufata igihe ngo twumve Imana.
Amaganya 3:23. Reba imirongo ibanziriza n'iwukurikiye. Ni iki gishya cya buri gitondo? Bigirwa bishya bite? Gutegereza Umwami no kumushaka ni uruhare rwacu rwa buri gitondo.
Mariko 1:35. Ni nde wagiye ahiherereye? Yagiye ryari? Mu buhe buryo? Niba yarumvise abikeneye, kuki tutarushaho kubikenera?
Zaburi 119:45, 104-105, 114, 127-128, 133.
Kubera ko kwihererana n'Imana buri munsi ari ukwicisha bugufi mu mutima w’umuntu imbere y'Imana, imirongo ikurikira ni ingenzi kuyitekerezaho: Zaburi 119:36, 112; 141:4; Imigani 2:2; 4:2; 5:1; 22:17; Yesaya 55:3; Yeremiya 7:24, 26; 11:8; 17:23; Abaheburayo 4:16; Yakobo 4:8.


text:
Isi yuzuyemo ibintu byinshi biteye ubwoba nubwo abizera Imana bakomeza kwiringira Imana n’imbaraga zayo kuko ariyo buhungiro bw’abayiringira. Rimwe na rimwe abantu bibaza impamvu ibyago n’amakuba bibabaho kandi Imana ihari ikabireka bikabageraho. Umuntu ashobora gutekereza ko Imana yamuretse ariko si ko biba bimeze kuko Imana itajya itererana abantu bayo.
Ibyababaza umuntu ni byinshi nubwo, ushobora kuba wahura n’uburwayi bukomeye bukakubabaza cyane, kwirukanwa ku kazi, kuvugwa nabi, gupfusha, ubukene n’ibindi, igihe uri mu bihe nk’ibi wumva bitakagombye kukubaho bishobora kugutera kumva ushinja Imana mu mutima wawe ko yakuretse ndetse ikanakwibagirwa kuko uba wumva bitumvikana ukuntu Imana yareka ibintu bibi nk’ibyo bikaba kandi ifite ubushobozi bwo kubihagarika ntibibeho.
Dufashe urugero, umubyeyi ashobora kubabazwa nuko yapfushije umwana we, bigatuma yibaza impamvu Imana yemeye ko uwo mwana apfa ariko ku mana urupfu rw’uwo mwana nta gihombo Imana ibibonamo kuko niyo iba yaramuhaye ubuzima kandi iba ifite ubushobozi bwo kongera kumuremera ubuzima bushya, birumvikana ko budashobora kuburira kufite ubushobozi bwo kuburema nanone.
Ahubwo ushobora kwibaza agahinda kubabuze uwabo, akenshi usanga mu gihe cy’agahinda kacu, Imana itabura kugaragaza imbaraga zayo, nicyo gihe cyiza ibasha kuduhumuriza, kutwitaho no kuduhaza urukundo rwayo imbere y’ikibazo cyabayeho. Imana ibasha guhagararana n’abashavura bitiriwe izina ryayo.
Ikindi hari igihe Imana iba ishaka kugira ngo abari baribagiwe ko ibintu bibi bibaho bongere kubyibuka bayigarukire, niba ari ugupfusha abandi bibuke ko ubu buzima bw’umubiri buzarangira igihe icyari cyo cyose maze babashe gutegura iherezo ryabo.
Ibyago n’amakuba ndetse n’ibigeragezo umuntu abinyuzwamo no kugira ngo bimwigishe kandi abashe gukomera ku Mana no guhamya imbaraga zayo kuko ntishobora kugutererana igihe wageze muri byo bihe bikomeye. Niba wari mu bihe bikugoye ntiwihebe kuko Imana itakuretse cyangwa ngo igutere umugongo ahubwo iragira ngo uzavanemo amashimwe akomeye.


text:
Byavugiwe mu biganiro byabaye kuri uyu wa gatatu tariki 24 Kanama 2016, byateguwe n’umuryango Never Again Rwanda mu rwego rwo gushyira ahagaragara ibyavuye mu bushakashtsi wakoze ku ruhare rw’abaturage mu miyoborere.
Ni ikiganiro cyitabiriwe n’abayobozi banyuranye mu nzego za Leta, imiryango itandukanye, bamwe mu bahagarariye ibihugu byabo n’abashakashatsi.
Muri ubu bushakashatsi bwakorewe mu turere 10 tw’u Rwanda, bamwe mu baturage bavuze ko akenshi abayobozi baba bafite gahunda zabo zihuta zikabangamira iz’abaturage.
Umwe mu babajijwe ati “Hakagombye kubaho gahunda zitabangamira inyungu z’umuturage. Niba gahunda y’umuyobozi ije itunguranye kandi umuturage yateguye iye wenda yo gushaka ikimutunga, ubwo se abana barakura he ibyo kurya? Ubundi gitifu ngo afite inama n’abaturage ugasanga mu mujyi imiryango yose irakinze.”
Avuga ko hakagombye kurebwa uko hatabaho kubangamirana bityo ibikorwa ntibihagarare kandi ntibihagarike ubuzima busanzwe.
Umunyamabanga Uhoraho muri Minisiteri y’Ubutegetsi bw’Igihugu (MINALOC), Munyeshyaka Vincent, yemeranya n’abaturage ko iki bazo cyabayeho ariko ko kigenda gikemuka.
Ati “Higeze kubaho imikorere mibi cyane cyane mu mijyi, ugasanga iyo habaye inama runaka ubuzima bwose burahagaze. Ubu twasabye inzego z’ibanze kunoza igenamigambi ku buryo inama zitabangamira ibikorwa by’abaturage ndetse bibaye byiza zigakorwa nyuma ya saa sita.”
Eric Mahoro, umuyobozi ushinzwe ibikorwa muri Never Again Rwanda, avuga ko hari benshi mu baturage bagitinya ubuyobozi, bagakora ibyo bategetswe nta kubiganiraho.
Ati “Biracyagaragara ko abaturage bagitinya ubuyobozi nk’uko byabagaho kera bityo ntibatange ibitekerezo byabo. Bamwe mu bayobozi na bo ntibatere intambwe ngo batinyure abaturage, bisanzure babone batange ibitekerezo.”
Ibi ngo ni byo bituma abaturage benshi bagaragaza ko badafitiye ikizere inzego z’ibanze ari yo mpamvu ibibazo byananiranye babitura abayobozi bakuru b’igihugu, nk’uko ubu bushakashatsi bukomeza bubyerekana.


text:
“Ahubwo uzibuke Uwiteka Imana yawe, kuko ari yo iguha imbaraga zikuronkesha ubutunzi, kugira ngo ikomeze isezerano yasezeranishije indahiro na ba sekuruza banyu, nk’uko irikomeza muri iki gihe.’’ Gutegekwa kwa kabiri 8:18
Niba hari ikintu Imana yifuza kubantu, ni uguhora bibuka ibyo ibakorera, imbaraga zayo n’imbabazi zayo. Ibi nibyo byatumye Mose abwira Abisirayeli ko niba bashaka ko Imana izakomeza kubana nabo, bagomba kubahiriza amategeko yari abazaniye kandi bagahora gukora no kwibuka Uwiteka Imana mu byo bakora byose kuko ari we ubahesha imbaraga zibahesha ubutunzi. Umuntu akwiye kwibuka ko Imana yita ku bugingo ariko kandi yitaye no ku buzima bwacu busanzwe hano mu isi. Mu by’ukuri Imana itanga ubugingo ariko itanga n’ubutunzi.
Ni ngombwa kugirira Imana icyizere muri byose ndetse no buzima bwacu bwa buri munsi. Iyo ushaka ko Imana igutera inkunga mu buryo bufatika (bw’amafaranga n’ibindi ) ugomba kuzirikana ko ari yo nkomoko y’ibyo ubona mu buzima bwawe kandi ari yo icyemura ibibazo byawe umunsi ku munsi. Isoko y’ibyo tubona mu buzima ni Imana, icyakora bishobora kukugeraho binyuze ku mukoresha, umubyeyi, umwana n’abandi benshi bashobora kuba umuyoboro w’ibyo Imana iguhaye.
Ibi bishatse kuvuga kandi ko Imana ishobora gufunga umuyoboro runaka ariko nibikora gutya ntukagire ubwoba ahubwo ujye utekereza ko ifite ububasha bwo gufungura undi.
Dukwiye kugirira Imana icyizere mu mishinga yacu yose dutekereza. Imana ntibura uko igenza kuko isi n’ibiyuzuye ni ibyayo.Mu buzima bwose ujye uhora wibuka umuremyi wawe kandi wizere ko azakomeza isezerano yasezeranije nabona wamubanje imbere muri byose naho aho Imana izanyura ntukwiye kuhibaza.


text:
Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose - Abaroma 12:2
Intambara duhoramo muri iyi si ni ugushaka gusa n’abandi ndetse rimwe na rimwe tugashaka kubasumba mu byo babamo. Uwo ni wo mutima w’ ibigezweho mu myamabarire, imigendere, mu myumvire, mu myidagaduro n’ibindi.
Usanga abantu benshi cyane cyane urubyiruko bashaka kujyana n’igihe "kugendana n’ibigezweho". Bibiliya yo itugira inama ngo "ntimwishushanye n’ab’ iki gihe". Ibi ntibivuga ko tutagomba gukoresha ibikoresho bigezweho cyangwa kwambara imyenda igezweho, ariko dufite igipimo. NI ukumenya neza ibyo Imana ishaka.
Mu myambarire, mu myitwarire, mu myidagadurire, ikintu cyose dukora cyangwa tuzakora tugomba kwirinda icyica itegeko Imana yatanze mu ijambo ryayo kandi tukirinda ikibangamira abandi kikabagusha. "Byose turabyemererwa koko ariko ibigira icyo bitumarira si byose. Ntihakagire umuntu wizirikana ubwe, ahubwo azirikane mugenzi we"-1 Abakorinko 10:23-24.
Kumenya icyo Imana itegeka, tukirinda guca ukubiri na cyo bisohoza itegeko rya mbere riruta ayandi, naho ibibangamira abandi tukabyirinda bidufasha gusohoza itegeko rya kabiri riruta ayandi – Ariko Abafarisayo bumvise yuko yatsinze Abasadukayo, bakananirwa kumusubiza, bateranira hamwe, umwe muri bo w’umwigishamategeko amubaza amugerageza ati ”Mwigisha, itegeko rikomeye mu mategeko ni irihe?“ Na we aramusubiza ati ” ‘Ukundishe Uwiteka, Imana yawe umutima wawe wose n’ubugingo bwawe bwose n’ubwenge bwawe bwose.’ Iryo ni ryo tegeko rikomeye ry’imbere. N’irya kabiri rihwanye na ryo ngiri ‘Ukunde mugenzi wawe nk’uko wikunda. Muri ayo mategeko yombi, amategeko yose n’ibyahanuwe ni yo yuririraho.“ - Matayo 22:37-40
Kurikiza impanuro Bibiliya itanga mu gitabo cy’ Umubwiriza ngo ”Wa musore we, ishimire ubusore bwawe n’umutima wawe ukunezeze mu minsi y’ubuto bwawe, kandi ujye ugenda mu nzira umutima wawe ushaka no mu mucyo wo mu maso yawe, ariko menya yuko ibyo byose bizatuma Imana igushyira mu rubanza. Nuko rero ikure umubabaro mu mutima wawe, kandi utandukanye umubiri wawe n’ibibi bikube kure, kuko ubuto n’ubusore ari ubusa.“- Umubwiriza 11:9-10


text:
Ikigo cy’igihugu gishinzwe uburezi REB cyongeye kubura bitunguranye mu mishyikirano yagombaga kugihuza n’abahoze buhugura abarimu bigisha ururimi rw’icyongereza (mentors) iki kigo cyirukanye, imishyikirano yari iteganijwe kuri uyu 14 Nyakanga 2016 ku cyicaro cya Minisiteri y’Abakozi ba Leta n’Umurimo (MIFOTRA).
Mu kwezi kwa Nyakanga 2015 ni bwo REB yasezereye bamwe mu bari bashinzwe guhugura no gukurikirana abarimu bigisha icyongereza mu mashuri abanza n’ayisumbuye babwirwa ko bitewe n’uko hari amavugurura agiye kuba muri uwo murimo.
Aba bakozi bavuga ko REB yasheshe amasezerano (amasezerano yari kurangira muri Mata 2016) bari bafitanye ntiyabagenera ibyo bari bagenewe birimo amafaranga y’amezi bari basigaje ngo amasezerano yabo arangire nk’uko biteganywa n’amategeko.
Aba bakozi bitabaje Minisiteri ishinzwe abakozi ba Leta n’Umuririmo (Mifotra) kugira ngo ibarenganure maze hatangira ibiganiro byo kubahuza ku itariki ya 18 Gicurasi 2016 ntibyarangira, ariko bemeza ko bizasubukurwa tariki ya 07 Kamena 2016.
Iyi tariki ya 07 Kamena 2016 igeze aba barega REB batunguwe no kumva ko REB itabonetse kubera impamvu z’imirimo abayihagarariye batanze babwirwa ko bizasubukurwa mu kwezi kwa Nyakanga, ibintu bafashe nko gutinza ibiganiro nkana nk’uko babibwiye Makuruki.rw bakimenyeshwa iryo subikwa.
Murekezi Zacharie uhagarariye 46 barega REB yabwiye Makuruki.rw ko ku nshuro ya gatatu REB yitabiriye ibiganiro ku wa 07 Nyakanga 2016 gusa ngo icyo gihe ibiganiro byabaye nk’ibisubira irudubi kuko abari bahagariye REB bwa mbere atari bo baje ku nshuro ya kabiri ndetse birangira REB yanze kwemera ibyo ushinzwe umurimo muri MIFOTRA akaba ari nawe muhuza yababwiraga hafatwa umwanzuro w’uko bazagaruka kuri uyu wa 14 Nyakanga 2016 bagasinyirwa ubundi bakerekeza mu nkiko.
Yagize ati “ Ubushize bari bazanye n’umunyamategeko wabo bazana n’ushinzwe abakozi, itsinda ryari ryaje mbere risa n’irihinduka biba ngombwa ko dusubira inyuma kugira ngo babyumve neza, naho turabatsinda kuko MIFOTRA yo irababwira ngo contract igomba kwishyurwa…ubu ngubu ni bwo twari kugaruka avocat agatera kashe akabijyana mu rukiko.”
Undi witwa Jean de Dieu yabwiyiye Makuruki.rw ko batunguwe no kumva ko gahunda zisubitswe kuko ushinzwe umurimo muri MIFOTRA ngo yamuhamagaye saa tanu yamaze gufata inzira ajya I Kigali bitewe n’uko gahunda yari iri saa munani z’amanywa, bityo bakemeza ko bakomeje kubihomberamo kuko batega imodoka ndetse bakica n’imirimo yabo ngo baje mu biganiro na REB ariko ntiboneke.
Yagize ati “Fabien yampamagaye saa tanu nari ndi mu nzira nza, ubwo nta kundi tuzajya dukomeza gutakaza amafaranga n’umwanya kuko REB buri gihe irabura ariko nyine turahahombera.”
Jean de Dieu avuga ko nta mpamvu bigeze bamenyeshwa yatumye REB itaboneka gusa ngo bahawe indi gahunda yo kuwa 19 Nyakanga 2016.
Twashatse kumenya icyatumye REB ivuga ku mpamvu zatumye itakiboneka muri ibi biganiro maze umuyobozi Ushinzwe abakozi muri REB Mbarushimana Ghad atubwira ko nta mwanya wo kutuvugisha afite, ngo ibindi twabibaza muri MIFOTRA.
Ushinzwe Umurimo muri MIFOTRA, Mberamihigo Fabien yabwiye Makuruki.rw ko kuba REB itabonetse nta kibazo kirimo kuko n’aba baburana na yo babimenyeshejwe kandi bakabyemera.
Yagize ati “Nta kibazo kirimo, REB ntiyabonetse kandi twabibamenyesheje.”
Ubwo bongeraga guhura tariki 07 Nyakanga 2016, habonetse abandi bantu 134 na bo bavugaga ko bahuje ikibazo n’abo ba mbere, ariko REB ivuga ko batanga ikirego ukwabo bativanze na 46 batangiye kuganira mu mezi abiri ashize.
Arsene Muvunyi
MAKURUKI.Rw


text:
Abaturage bo mu mirenge ya Bushenge na Shangi, mu karere ka Nyamasheke, bahangayikishijwe n’ingeso abasore baho badukanye, aho ngo iyo bashyingiranwe n’umukobwa bagasanga mu bitwikururwa hatarimo televiziyo bahita bamwirukana atamaze kabiri.
Iyi ngeso yamaganwe cyane nyuma y’inkuru imaze iminsi ivugwa mu mudugudu wa Gikombe mu kagari ka Gasheke, mu murenge wa Bushenge, aho umukobwa witwa Uzayisenga Naomie yahuye n’uruva gusenya, ubwo yashyingiranwaga n’umusore mu rusengero, yamutahana yasanga mu byo yazanye nta televiziyo irimo agahita ‘amuhambiriza’.
Uyu mukobwa yasubiye iwabo, ahamaze gatatu umubyeyi we abura uko agira, amwohereza abanje kubwira umusore igihe azayitangira. Ikibabaje cyane aba baturage ngo ni uko hari umubare munini w’abakobwa bakomeje guhura n’iki kibazo,
Mu kiganiro n’Imvaho Nshya, uyu mukobwa witwa Uzayisenga Naomie yagize ati:“Byambayeho rwose si inkuru mbarirano, umusore turabana aha mu Gafunzo tumaranye iminsi mike, ariko nagize amahwemo ari uko papa amubwiye igihe azamwoherereza iyi televiziyo, kuko nanjye si nari kumwanga, cyane cyane ko nari nanamwambuye undi mukobwa mugenzi wanjye bakundanaga.
Ubwo rero nta kundi nari kugira, nabwiye papa kuyigura akayimushyikiriza kugira ngo nanjye nubake nk’abandi bakobwa.”
Se w’uyu mukobwa witwa Murwanashyaka Samuel, we avuga ko ibi bintu aba basore bo muri iyi mirenge bihaye Leta nitabibacaho ababyeyi bamwe baziyahura, kuko ari ikibazo gikomeye cyane.
Yagaragaje ko nubwo agiye kugura televiziyo, umukobwa we yakowe intica ntikize kandi hari n’ibindi yatahanye akaba ngo abasize iherureru.
Ubwo yari mu murenge wa Karambi umwaka ushize, umuyobozi w’aka karere Kamari Aimé Fabien yari yamaganye ingeso mbi ziboneka mu basore bo mu karere ayoboye, harimo iyo kwikopesha abageni n’iyi yo kurushya abakobwa babaca byinshi ngo babatware.
Intumwa ya rubanda mu nteko ishinga amategeko umutwe w’abadepite, Depite Mwiza Espérance na we ubwo yari mu murenge wa Nyabitekeri ku wa 17 Ukwakira umwaka ushize, ku munsi w’umugore wo mu cyaro, nawe yiyamye abasore barushya abakobwa kugira ngo babarongore, avuga ko uwo atari umuco nyarwanda.
Icyo gihe yagize ati:“Iyi ngeso yanyu yo kurushya abakobwa ngo mubone kurushinga harimo n’izo nkoko mwirirwa murya, uko si ukubaka umuryango ahubwo ni ukuwusenya kandi ntitwabyemera.”
N’ubwo abasore bo muri aka karere bihanangirijwe inshuro nyinshi, magingo aya ingeso zirakomeza kuba nyinshi, abakobwa n’ababyeyi babo bakaba bakomeje guhangayika.
Umuhanzi w’Umwongereza, Pete Burns, wo mu itsinda Dead or Alive, yapfuye ku wa mbere amaze kwibagisha isura inshuro zisaga 300. Umujyanama we yatangaje ko Burns yapfuye urupfu rutunguranye, (...)
Minisitiri w’Intebe wa Dubai, Sheikh Mohammed bin Rashid Al Maktoum, ku wa 10 Ukwakira 2016, yatangije imirimo yo kubaka umuturirwa witwa ‘The Tower at Dubai Creek Harbour’ uzaba ari wo muremure (...)
Leta Zunze Ubumwe za Amerika, USA, yamuritse ubwato bw’intambara bwo mu bwoko bwa ’destroyer’ bwitwa USS Zumwalt, buhenze kandi bufite ingufu kurusha ubundi ku Isi. Ubwo bwato bwatwaye miliyari 4.4 (...)
Abahanga muri siyansi, abenjeniyeri, abashoramari n’impuguke mu by’amategeko bagiye gushinga igihugu cya mbere mu mateka y’Isi kizaba kiri mu isanzure. Imirimo yo kubaka icyo gihugu izatangira mu (...)
Umukino wo muri telefoni ugezweho hirya no hino ku Isi, Pokemon Go ugiye gutangira gukinwa no mu Rwanda, nyuma y’amezi atatu ukinwa muri Amerika no mu Burayi gusa. Uruganda rukora uyu mukino, (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Kuva mu isezerano rya kera, Bibiliya yari yaramaze kuvuga ku ivuka rya Yesu ndetse inavuga urupfu rwe. Umuhanuzi yesaya yarahanuye aravuga ati "Ariko Uwiteka yashimye kumushenjagura, yaramubabaje. Ubwo ubugingo bwe buzitamba ho igitambo cyo gukuraho ibyaha, azabona urubyaro, azarama, ibyo Uwiteka ashaka bizasohozwa neza n’ukuboko kwe" - Yesaya 53:10.
Wakwibaza impamvu Imana yishimiye gushenjagura no kwibabariza umwana wayo w’ikinege, ariko Bibiliya igaragaza ko impamvu ari uko Imana yashatse ko aba igitambo nkuko yari yabyiyemereye ngo acungure umwana w’umuntu.
Ariko impamvu nyamukuru ni izi zikurikira:
•Imana yashakaga kutugaragariza ko urukundo yadukunze rutagira akagero "ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha" - Abaroma 5:8 Ikiguzi cy’ibyaha ni urupfu,Yesu yishyuye icyo kiguzi, ubwo yemeraga kudupfira ku musaraba kugira ngo adukize umujinya w’Uwiteka Imana kubw’ ibyaha byacu.
•Imana kandi yari yishimiye kuzura umwana wayo mu bapfuye: Ku musaraba Yesu yavuze n’ijwi rirenga ngo”birarangiye” ikiguzi cy’ibyaha byacu cyari kishyuwe cyose. Nyuma y’iminsi itatu gusa,yarazutse ava mu bapfuye kugira ngo abihamye ko yatwishyuriye ikiguzi cy’ibyaha byacu. Ubu ni muzima atanga ubugingo bw’iteka ku bamwemeye bakihana.
Bibiliya iravuga iti "Niwatuza akanwa kawe yuko Yesu ari Umwami, ukizera mu mutima wawe yuko Imana yamuzuye uzakizwa, kuko umutima ari wo umuntu yizeza akabarwaho gukiranuka, kandi akanwa akaba ari ko yatuza agakizwa"- Abaroma 10:9-10.
Muri we niho hari ugukizwa, ukwiye kumuha ubugingo bwawe niba wifuza kuzabaho iteka ryose kuko yaravuze ati "Uwo Data yampaye wese aza aho ndi, kandi uza aho ndi sinzamwirukana na hato"-Yohana 6:37.


text:
Emma Burt ubwo yari afite imyaka 15
Emma Burt wo mu gihugu mu mujyi wa Powys muri Wales mu bwami bw’Abongereza, yatanze ubuhamya bw’ukuntu yamaze imyaka ibiri asambanywa na se nyuma yo kumuha ibiyobyabwenge.
Uyu mugore w’imyaka 19 n’umwana umwe, avuga ko yatangiye gufatwa ku ngufu na se ubwo yari afite imyaka 15.
Mu mwaka wa 2012 ngo nibwo yavuye kwa nyina wari waramaze gutandukana na se , yisangira se umubyara witwa Christopher Wayne Edwards w’imyaka 40.
Nkuko Ikinyamakuru The Mirror kibitangaza, ngo Emma yatangiye gusambanaywa na se ubwo yari ahamaze ukwezi kumwe.
Avuga ko se Edwards yacungaga Emma agiye gusinzira, maze akamuha ibiyobyabwenge birimo urmogi na Cocaine ubundi akamusambanya atumva.
Ngo Edwars yasambanyaga umukobwa we buri munsi, yarangiza akamwifotorezaho bambaye ubusa.
Ngo yajyaga anamubwira ko ari we mugore we nyakuri, kandi ko niyibeshya agatoroka azamugirira nabi.
Uyu mugore w’uruhinja rw’ibyumweru bitatu yabyaranye n’undi musore bakundanye, avuga kubera uko ibiyobyabwenge byari byamaugize, ngo yumvaga ibyo se akora ntacyo bitwaye.
Yajyaga kwiga rimwe na rimwe ubundi akirirwa mu rugo asambana na se.
Kubera ubuzima yari abayemo, ngo yigeze no gusimbuka ikiraro yinaga mu mazi, icyo yibuka nuko yibonye atwawe n’imbangukiragutabara imujyanye kwa muganga.
Emma yaje kugira amahirwe yo gutoroka muri 2014 ubwo yari afite imyaka 17.Yacunze ku jisho se n’abandi bari bitabiriye ibirori by’umuryango ahita atoroka, nyuma baza kumushakisha bifashishije Polisi ari nabwo yayibwiraga ibyamubayeho.
Se yaje gufatwa muri Mata uyu mwaka akatirwa gufungwa imyaka 12 azira gusambanya umwana ku gahato no kumuha ibiyobyabwenge.
Emma avuga ko nyuma yo kumva ko se yafunzwe yahise yifuza kubitangaho ubuhamya, ngo bibere isomo n’abandi bose.
Kuri we, ngo nta mugabo wo kwizerwa, ngo kuko ibyo yakorewe na se wamwerekaga ko amukunda, nta cyamwizeza ko abandi nabo batabikora.
Emma n’umwana we umaze ibyumweru bitatu
Edwards se wa Emma wafunzwe azira gusambanya umwana we


text:
Imana yakwiteguriye kera nk’umushinga wayo, mbese uharanira kunguka?
‘’Uwiteka wakuremye akagukuza uhereye ukiri mu nda, kandi ari we uzajya agufasha aravuga ati “Witinya Yakobo mugaragu wanjye, Yeshuruni natoranije.’’ Yesaya 44:2
Ukurikije aya magambo Imana yabwiye Yakobo, uhita ubona ko utari uw’impanuka mu maso yayo. Imana yakuzanye ku isi, niyo muremyi wawe, uri mu bwihisho bwayo na mbere yo kuvuka, yakwiteguriye nk’umushinga, kandi burya nyir’umushinga anezezwa n’uko wunguka ukabyara indi myinshi. Ibi tubyumve mu buryo bw’Umwuka ko ukwiye kwagura ubwami bw’Imana kugeza ubwo muri wowe havamo indi mishinga myinshi, iminyago. Ikibazo cyatubajije ngo mbese uharanira ibyo? Aho ntiwahombye? Imana idutabare.
Ntabwo kuvuka kwawe ari ikosa, mbere cyangwa nyuma y’igihe. Ababyeyi bawe bashobora kutagutegurira kuko batari banazi ko ari wowe uzavukamo, ariko Imana yari ibizi yo yaraguteguriye. Ntabwo yatunguwe no kuvuka kwawe, mu by’ukuri waje yari igutegereje, kuko yari igufite mu bitekerezo byayo. Mu yandi magambo wabayeho mbere y’uko ugaragarira abantu, wabayeho mbere yo kubaho.
Wowe ubwawe uri umushinga w’Imana, ntabwo uri uw’umuntu runaka. Imana niyo nyirawo, ni nayo mpamvu ukwiye kubizirikana mu buzima bwawe bwose, ugaharanira kubyara inyungu, mbese ukunguka.
Mbere yo kuba urusoro mu nda y’ababyeyi bawe, wabanje kuba kera mu bitekerezo by’Imana. Ntabwo rero waje gutyo gusa, ahubwo uriho kuko Imana , umuremyi wawe yakuremye.
Ibintu byose birimo umubiri wawe, ibyo uzaba ushoboye, ibizakuranga, Imana yabiteguye kera ntawe ubizi. Bibiliya iravuga ngo igikanka cyanjye Imana ntiyagihishwe, ubwo naremerwaga mu rwihisho, ubwo naremesherezwaga ubwenge mu byo hasi y’isi. Nkiri urusoro amaso yawe yarandebaga, mu gitabo cyawe handitswemo iminsi yanjye yose, yategetswe itarabaho n’umwe. Zaburi 139:15-16
Imana yakuremye yabitekerejeho, iteganya n’iminsi yawe yo kubaho, aho uzavukira kugira ngo ubashe gusohoza imigambi yayo yose.
Ntiwavutse ku mpanuka, Imana yakuzanye ku isi ku bw’impamvu, ubuzima bwawe bufite igisobanuro gikomeye mu maso y’Imana, ntukinubire uko umeze, unyurwe nabyo, usabe Imana iguhishurire umugambi wayo ku buzima bwawe hano ku isi, kandi wifuza kuwubamo no gusohoza icyo yagambiriye itarakurema, kuko uri umushinga wayo, uharanire kunguka mu buryo bwose no kugira umumaro mu gihe cyawe.


text:
Umugore uhozwa ku nkeke n’umugabo wamuharitse batatu yatakambiye abayobozi
Umubyeyi w’abana bane, utuye mu Murenge wa Gataraga, Akarere ka Musanze, yasobanuriye abagize Inteko Ishinga Amategeko, Umutwe wa Sena ubuzima abayemo bwo guhozwa ku nkeke n’umugabo we wamuharitse abandi bagore batatu, uhora amutoteza ashaka kumwirukana.
Uyu mubyeyi wo mu Kagari ka Mudakama mu Murenge wa Gataraga, Akarere ka Musanze ho mu Ntara y’Amajyaruguru, avuga ko abangamiwe cyane n’uburyo umugabo we bamaranye imyaka irindwi babana mu buryo bwemewe n’amategeko,asigaye yirirwa amukubita amusaba gusubira iwabo.
Ibi yabitangaje kuwa Gatandatu nyuma y’umuganda ngarukakwezi, wahuje abaturage bo mu Murenge wa Gataraga, abayobozi mu nzego z’ibanze, abashinzwe umutekano, abayobozi b’Akarere ka Musanze ndetse n’Abasenateri.
Uyu mugore w’imyaka 25 yavuze ko umugabo we amukubita amusaba kuva mu nzu ye kugira ngo abone uko yizanira undi mugore.
Yagize ati “ Mbabazwa n’uburyo twashakanye ankunda cyane akaba yaranzaniyeho abandi bagore batatu none akaba ashaka kunyirukana ngo azane undi wa gatanu ngo abe ariwe underera abana kandi bakiri bato kuko umukuru afite imyaka irindwi.”
Yakomeje avuga ko atiyumvisha uburyo umugabo we amaze igihe yaramutanye n’abana bane mu nzu, nta mafaranga na make abasigiye, none akaba yaragarutse ashaka kumwirukana.
Ati “ Mpangayikishijwe n’ubuzima bw’abana banjye gusa nyuma y’aho se yari agarutse avuye mu bandi bagore be yakodeshereje, yaje ashaka kuntema ngo kubera ko ntashaka kuva mu nzu ye ngo azane undi wa Gatanu ngo abe ariwe urera aba bana."
Yakomeje avuga ko ubuyobozi butamufasha gukemura ikibazo afitanye n’umugabo we ndetse ngo bumubuze kurongora abagore benshi kandi nta n’imitungo afite yo kubatunga.
Yagize ati “Nonese ko ari bibi ubuyobozi bukaba butabimubuza ubu koko ejo bundi nitugirana ibibazo bishingiye ku mitungo na bariya bagore be bandi ko n’umuryango we wamaze kubamenya, abayobozi bazavuga ko batari babizi?”
Yakomeje asaba ubuyobozi ko bwabuza umugabo we kumwirukana kuko basezeranye byemewe n’amategeko ndetse bukanamwumvisha ko afite uburenganzira bwo kurera abana be mu gihe bakiri bato aho gushaka ko barerwa n’abandi bagore.
Nyuma yo kuvuga ikibazo cye, ndetse anagaragaza ibikomere by’inkoni ahora akubitwa n’umugabo we, Abasenateri basabye inzego z’ibanze gukurikirana iki kibazo.
Umunyamabanga Nshingwabikorwa w’Umurenge wa Gataraga, Ruberwa Roger we yabwiye IGIHE ko iki kibazo atari akizi ariko nyuma yo kucyumva agiye kugikurikirana afatanyije na Polisi kugira ngo bahite bagikemura.
Ubuharike si umwihariko w’urugo rw’uyu mugore kuko iyi ngeso mu Murenge wa Gataraga ifitwe n’abagabo benshi, aho usanga hari n’abafite abagore bane n’abana bagera kuri 17 cyangwa 20.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Muyumbu, kamwe mu duce turi kuyobokwa n’abimukira ba kavukire bakajya gusembera
Abimurwa mu mujyi wa Kigali kubera ibikorwa bijyanye n’inyungu rusange, abenshi bajya gutura mu nkengero zawo, aho bagura amasambu n’ubutaka bwo kubakaho bigatuma abo bahasanze bajya gushakira imibereho ahandi.
Umujyi wa Kigali ugenda waguka ijoro n’amanywa, bityo uduce turi mu nkengero zawo tukagenda turushaho guturwa n’abimukira, ba kavukire bamwe bakabura iyo berekeza, kubera ko ngo baba barahawe amafaranga bita intica ntikize.
Umurenge wa Muyumbu ho mu Karere ka Rwamagana, uhana imbibi n’Akarere ka Gasabo na Kicukiro mu Mujyi wa Kigali, ni agace kari guturwa cyane muri iki gihe, bikaba bigoranye kuba wahabona umuntu ukubwira amateka mpamo yaho kuko ba kavukire benshi usanga batakihabarizwa.
Uyu murenge ugizwe n’ibice bibiri, icy’icyaro aho benshi muri ba kavukire bajya gutura ndetse n’icy’umujyi aho usanga habarizwa abimukira benshi kubera ko bagerwaho n’ibikorwaremezo byinshi birimo amazi, imihanda, amashanyarazi, n’ibindi ku buryo bworoshye.
Nshimiyimana Léonidas, umwe mu bimukiye ku Muyumbu yagize ati “Nahoze ntuye mu Karere ka Gasabo ahitwa i Gacuriro baratugurira bahashyira imidugudu, tuza kugura inaha kuko ariho hari hahendutse, abahoze bahatuye bamwe baguze ahandi abandi baracumbitse.”
Kamana Bosco na we wahoze atuye mu mujyi wa Kigali ari na ho akorera imirimo ye ya buri munsi avuga ko aka gace gatuwe n’abantu baturuka ahantu hatandukanye.
Yagize ati “Muyumbu navuga ko ituwe n’u Rwanda rwose kubera ko uhasanga abantu baturutse mu turere dutandukanye. Ba kavukire ni bake cyane kandi nabwo mu bice by’icyaro cyane.”
Ba kavukire ba Muyumbu bagiye gutura he?
Ba kavukire basigaye muri Muyumbu, bavuga ko abo bahoze baturanye bamwe bagiye gutura mu Mutara, Bugesera n’ahandi. Ariko kandi ngo hari n’ababuze aho berekeza kubera ko amafaranga bagurishije ubutaka bwabo yababanye iyanga.
Mukakibibi Marie, afite umuvandimwe wagurishije isambu yose yari afite, abura ahandi agura.
Yagize ati “Hari musaza wanjye yagurishije umugabane we ashiduka wose yarawumaze. Ubu araho ntafite aho kuba, kandi hari n’abandi bagiye bagurisha ubu babuze aho kwerekeza kuko bagurishije amafaranga make atabasha kugura ahandi.”
Mutiganda Léonard avuga ko ba Kavukire ba Muyumbu bagiye gutura kure.
Ati “Ntiwagurisha ku Muyumbu ngo ujye gutura mu Mujyi, abagurishije bagiye gutura mu Mutara, Bugesera, Ngoma n’ahandi kure.”
Umukozi w’Umurenge wa Muyumbu ushinzwe kubungabunga ubutaka, ibikorwa remezo n’imiturire, Batagaruka Ferdinand avuga ko umuturage wese yemerewe gutura aho ashatse.
Yagize ati “Biteganywa n’itegeko Nshinga, ingingo ya 21 ivuga ko umuturage yemerewe gutura ahantu ashatse mu gihugu. Kuva i Muyumbu si ukuva mu Rwanda. Umuturage uhavuye wenda hari n’igihe ashobora kubaho neza, icyo si ikibazo. Icyo tureba ni uko umuturage uje gutura i Muyumbu abaho neza.”
Batagaruka yakomeje avuga ko umuturage ugurishije ubutaka, abanza kumugenzura neza akamenya aho ashaka kwerekeza.
Ati “Iyo umuntu agurishije ubutaka bwe ndamubaza nti ugiye he? Nawe akambwira ati ‘Naguze isambu iruta kariya kabanza nari ndimo k’amafuti, abanyakigali bampaye ayuzuye ngiye guhinga urutoki’. Icyo gihe mba nziko ibyo itegeko riteganya mbikoze nk’umuyobozi ndetse n’ugurishije na we agiye ahantu heza.”
Akomeza avuga ko kugura no kugurisha ari ubushake bw’umuturage, igiciro nacyo ngo ni abaturage bakiyumvikaniraho, kuko ubuyobozi bw’Umurenge wa Muyumbu budafite ubushobozi bwo kugena igiciro cy’ubutaka kuri metero kare.
Umurenge wa Muyumbu uri mu yahoze ari segiteri Muyumbu muri Komini Bicumbi, Perefegitura ya Kigali Ngali, ugizwe n’Utugali dutanu n’imidugudu 35, ukaba utuwe n’abaturage basaga ibihumbi 24.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Bamwe mu baturage batuye mu mirenge itandukanye y’akarere ka Nyaruguru by’umwihariko mu mirenge ya Kivu, Ngoma na Munini, baravuga ko barambiwe kwirirwa basiragira mu nzego z’ibanze bashaka ababakemurira ibibazo kuko ngo bababwira bati muzagaruke ejo kugeza ubwo barambiwe bakareka serivise bashakaga.
Icyo bahurizaho ngo ni ukuba mu kwezi kwahariwe imiyoborere myiza, ndetse niyo hari umuyobozi mukuru ku rwego rw’igihugu uri bubasure nka Perezida wa Repubulika, ari bwo abayobozi babo bibuka ko bagomba kwegera abaturage bakabakemurira ibibazo.
Mukamulisa Jaqueline utuye mu murenge wa Munini, avuga ko hashize hafi amezi abiri asiragira ku bayobozi b’umumurenge ashaka ko bamukemurira ikibazo afite yita ko ari icy’akarengane ariko ngo bagakomeza kumusiragiza bamubwira ngo uzagaruke ejo.
Kuri we ngo akaba asanga abayobozi rimwe na rimwe batita ku nshingano zabo kandi ari cyo bahemberwa. Ati: ”Nkubu nkanjye ndibaza niba abayobozi bajya bamenya ko impamvu bicaye hariya ari ukubera abaturage. Hari igihe tubagezaho ikibazo, bakirebera hirya, bakakubwira ngo genda uzaze ejo, warambirwa ukabivamo, ntabwo ari byo ni bajye bamenya ko impamvu bicaye hariya ari twebwe abaturage”
Ku ruhande rw’ubuyobozi bw’akarere ka Nyaruguru, umuyobozi ushinzwe imiyoborere myiza Uwimana Raphael yabwiye MAKURUKI ko byaba ari agahomamunwa niba koko hari abayobozi bagifite imikorere nk’iyi.
Avuga ko ubusanzwe ari inshingano z’abayobozi gutega amatwi abaturage, bakabakemurira ibibazo kuko ari inshingano zabo. Ati:”Imiyoborere idashingiye ku nyungu z’abaturage ubwo koko iyo yaba ari imiyoborere? Natwe ntabwo ibyo bintu twabishyigikira, twakira ibibazo by’abaturage buri wa gatatu uwaba afite icyo kibazo cy’uwamusiragije yazabitubwira.”
Ikibazo nk’iki na none aba baturage bakigejeje kuri Minisitiri w’umutekano mu Rwanda, ubwo yajyaga kwifatanya na bo mu gusoza ukwezi kwahariwe imiyoborere myiza mu murenge wa Munini.
Aha abaturage bamusabaga ko ukwezi kw’imiyoborere kwajya kuba inshuro nyinshi, kuburyo ngo abayobozi bo ku nzego zo hejuru bajya babegera bakabasha kubakemurira ibibazo byananiranye.
Minisitiri w’umutekano Sheik Mussa Fazil Harerimana yababwiye ko nubwo abayobozi babarenganya bakanga kubakemurira ibibazo nkana, ngo abaturage na bo ubwabo bakwiye kugira uruhare mu kwishyiriraho abayobozi babona ko ari beza, maze ngo abababereye babi bakirinda kongera kubaha ubuyobozi kuko abaturage ari bo babutanga. Icyo gihe mu karere hakiriwe ibibazo bisaga 200 mu Mirenge yose igize aka karere.
Muneza Ferdinand
MAKURUKI.Rw


text:
Nk’uko nabibasezeranije ejo uyu munsi ndatangira mvuga ku mpamvu ari ngobwa ko buri mukristo asengera igihugu cye:
1. Igihugu n’abayobozi bacyo nibo Imana idusaba guheraho dusenga. Ibi tugomba kubikora mbere y’uko dusengera ibyifuzo byacu (1Timot.2:1-2);
2. Igihugu cyawe niyo gakondo yawe mu Isi. Iyo isenyutse uhinduka umunyamahanga n’ubwo waba uri umuyobozi ahandi, n’ubwo waba uri umuherwe. Urugero. Yosefu yabaye Ministri w’Intebe muri Egiputa ariko ntibyamugize umunyamisiri.
3. Mu gihugu cyawe ni hamwe mu hantu ha mbere umugisha Imana iguha wuzurira. Umugisha wose utabimburiwe no kugira iwanyu uba ubuzemo ikintu kinini.
4. Niho ibyishimo by’umuntu byuzurira(Zaburi 137:1-4);
5. Gusengera igihugu bisibiza ibyago byari kukibaho (Kubara 16:47-48) cyangwa bikabikuraho burundu (2 Ingoma 7:14).
Ndagukangurira gusengera igihugu cyawe. Ubigire intego.
Igitondo cyiza!
Fidèle MASENGO, Umushumba Foursquare Church Kimironko masengof@yahoo.fr


text:
Umuragwa ni muntu ki ?
“Umuragwa iyo akiri umwana ntagira icyo atandukaniraho n’imbata n’ubwo yaba ari nyir’ibintu ategekwa n’abamurera n’ibisonga kugeza igihe cyategetswe na se…Nicyo gituma utakiri imbata ahubwo uri Umwana , umuragwa ubihawe n’Imana” (Abagaratiya 4:1-7)
Uragwa avuka ari we ariko ntiyategeka cyangwa ngo ahabwe ibyasezeranijwe, agomba kubanza kurerwa akigishwa uko azabitegeka . Ese atorezwa iki ? Ibyo azategeka ni ibihe ?
Natwe dufite ibyasezeranijwe :
Kuzura umwuka Wera : Ubwo Intumwa zuzuraga zabwiye abari aho ngo ntabwo twasinze ahubwo twahawe ibyo Data yasezeranye nk’uko Yoweri yari yarabihanuye ko mu minsi y’ imperuka abasore bazuzura imbaraga abasaza bakerekwa.
Ikindi twasezeranijwe ni imigisha yo mu gakiza k’Imana. Gutegeka kwa kabiri 28:1-14 havuga ko nitugira umwete wo kumvira Imana iyi migisha yose izatuzaho ikatugeraho.
Ubusanzwe kubaho nabi si umugambi w’ Imana. Kuva cyera iyo abantu b’ Imana bayubaha bagira imigisha yo mu mwuka no mu buzima busanzwe. Uhereye kuri ba Abrahamu na Isaka n’ abandi bose bakurikiye no mu gihe cy’ Intumwa niko byari bimeze nta mukene wababagamo.
Mu gitabo cy’Ibyakozwe n’Intumwa 4:34 Paulo yaravuze ngo : Imana izabamara ubukene bwanyu bwose nk’uko ubutunzi bwo muri Kristo buri, (Abafiripi 4:19), Kandi iyaduhaye Kristo izamuduhana n’ ibindi byose (Abaroma 8:32).
Ariko ibyo byose wabiha umwana ngo bimumarire iki ? Umwana ntiwamuha konti ye n’ubwo waba waramushyiriyeho milioni nyinshi, n’ubwo waba waramuguriye indege ntiwayimuha ngo amenye ibyo ari byo. Ni ngombwa ngo atozwe uko babikoresha, igihe ari gutozwa bya bindi birasa nk’aho bitari ibye kuko ategekwa n’ abamurera kugeza igihe azakurira.
Igihe cyo gutozwa ni ngombwa n’ubwo bivuna ; Paulo yaravuze ngo : “Nigishijwe guhaga no gusonza kuba muri byinshi no muri bike kandi muri byose ngashobozwa na Kristo umpa imbaraga. Abantu bari mu byo batigishijwe. Iyo utanyuze aho batoreza byose urabyangiza kuko ntuzi uko babifata. Uwatojwe neza ashobora guhamya ko ari umukristo mu bintu byose kuzageza gupfa, uwo ntagushwa n’ ibibonetse byose (Indirimbo 108).
Iyo uri gutozwa ugaburirwa n’abo utifuza, rimwe na rimwe urya n’ibyo udashaka, wambara ibyo abatoza bashaka, ujya gusura aho utateguye byose uyoborwa n’ abatoza nta burenganzira uba ufite bwuzuye mu gihe ukiri gutozwa.
Iyo umusirikare agiye gutozwa ashobora gutozwa n’abo yarusha ipete ariko ategetswe kubumvira kuko atabumviye ntiyazamuka mu ntera. Hari ubwo uwo uyoboye mu murimo w’ Imana, Imana yemera ko ariwe ukubera umutoza (ikigeragezo), umukozi wo mu rugo uhemba akakugerageza kuko Imana yabyemeye kandi utegetswe kumwerera imbuto. Reka kureba abagutoza ahubwo urazira ko ukiri umwana rero wemere wumve amasomo nukura uzasubirana agaciro kawe uzategeka byose.
Ntabwo wavuga ngo gutozwa birandambiye kandi igihe cyategetswe na so kitararangira kandi umenye ko abagutoza bumvira itegeko rya so (Imana) ntukabarenganye kuko iyo Imana yakinze nta wakingura, kandi yakinguye nta wakinga.
Hari abandi banga kumva icyo Imana ishaka kubigisha bagahora bivovotera ibigeragezo kandi ari Data wemeye ko bahanyura kugira batozwe kwihangana. Ikigeragezo kiva ku Mana kiza gihetse umugisha.
Abantu bose bemeye gutozwa bahawe ibyasezeranijwe : Mose yatojwe imyaka 40 bisa nk’aho Imana yamwambuye uburenganzira bwe. Yari nyakubahwa Imana ibimukuramo ajya gutorezwa mu butayu mu ntama zitari ize imyaka 40 ariko yahavanye ipete ritaba mu isi (Kuva 7:1). Imana yaramubwiye ngo nkugize nk’ Imana kuri Farawo, humura ibyo uri gucamo uzabivamo umeze nk’ Imana imbere y’ ibibazo ubiha itegeko kuko ufite imbaraga zihagije.
Yosefu yaremeye aratozwa ibyo yasezeranijwe ari Umwana arabihabwa ategeka Egiputa.
Dawidi yaratojwe arabyemera nyuma yahawe ubwami nk’uko yabusigiwe, bimurenze aravuga ngo Uwiteka yambereye umwungeri (mu gihe cyo gutozwa) nta cyo nakennye humura nta cyo uzaburana Imana kuko niyo yemeye ko uca mu butayu ikubikira Manu izagutungirayo, kandi ikaba iri kugutegurira Kanani aho uzahunika mu bigega.
Abantu banze gutozwa bagize ibibazo babura ibyo bari barateguriwe :
Esawu yaguranye umurage we ibishyimbo. Uko niko biri kugenda niko abantu bari guhemuka bakareka ubwami bw’ Imana. Hejuru y’ ibishira, umuntu agacuruza yiba imisoro ya Leta ngo bikunde yunguke menshi. Umuntu akajya I Burayi gushakayo imibereho yagerayo akabeshyera Leta yaturutsemo ko yatotezwaga kandi atari anazwi, ababona akazi babanje gusambana, abatanga ruswa, abasore bari kujya mu byaha bakurikiye amafaranga, abakobwa bakora ibyaha kubera ibyo babaha n’ ibindi byinshi.
Umwana w’ ikirara yararebye asanga ntazihanganira igihe cyo gutozwa abwira se ati : ibyanje ubimpe vuba nigendere ariko ageze iyo agiye byaramugoye kugeza ubwo yifuza gusangira n’ingurube agarutse se aramubabarira ahabwa uburenganzira bwe. Nawe Yesu aragutegereje ngo akubabarire.
Abisirayeri bifurije mu butayu Imana ibaha ibyo yifuje ariko imitima yabo ironda bituma batagera I Kanani. Hari abantu banze gutozwa bajya mu byaha none bahora basenga ngo Mana uri Imana idahindura Amasezerano. Imana ijya yivuguruza, yabwiye bene Eli ngo nari naravuze ko muzaba abatambyi iteka ryose none ko mwanze kunyumvira ndabaciye ukiranuka niwe nzemera. Yicujije icyo yimikiye Sauli imuca ku ngoma.
Mbere y’uko ushaka imigisha n’ amahoro, banza ushake ubitanga, wowe ukurikiye inyigisho birashoboka ko ufite ibigeragezo bitari bimwe ariko niba bitava kuri Satani, cyangwa bitava ku miterere yawe ubwo birava ku Mana ; Saba Imana kumenya icyatumye ihakunyuza wemere gutozwa nyuma uzagira imigisha myinshi cyane, amen !


text:
KUKI IMANA YEMERA KUDUTANGA Pastor Michel Zigirinshuti
Uwiteka asubiza Satani ati"Dore ibyo atunze byose biri mu maboko yawe, keretse we ubwe we kumuramburaho ukuboko kwawe." Nuko Satani aherako ava imbere y’Uwiteka. (Yobu 1:12)
Uwiteka abwira Satani ati"Dore ari mu maboko yawe, keretse ubugingo bwe gusa ube ari bwo wirinda." (Yobu 2:6)
Kandi ntimuzatinye abica umubiri badashobora kwica ubugingo, ahubwo mutinye ushobora kurimburira ubugingo n’umubiri muri Gehinomu.(Matayo 10:28)
Umuntu yakwibaza impamvu Imana yemera kudutanga ikaduha Satani tukageragezwa.
- Niho Imana isarura amashimwe, ku bayo bageragezwa
Niho dukura ubuhamya, nta handi twabukura
Uko kubabazwa kwacu kw’igihwayihwayi (ikintu kitaremereye) kwiyongeranya, kuturemera ubwiza butagira akagero tuzahishurirwa Uwamenya izi mpamvu neza yajya akumbura kugeragezwa.
Abantu benshi biga Tewologiya bavuga ko Yobu atabayeho. Ariko twe turabyemera ko yabayeho nubwo yaba atariwe wanditse ibi byamubayeho. Satani ntabasha kwinjira mu busitani bw’Imana, ariko akunda kuza aho abana b’Imana bateraniye. Igishimishije ni uko Uwiteka atamwitiranya n’abana be, akamumenya. Akimubona amubaza aho avuye nibwo yavuze ko yatambagiye mu isi no kuyizereramo.
Uwiteka amubaza ati mbese witegereje umugaragu wanjye Yobu ? umuntu yakwibaza niba Satani wazereraga yarabonye umwanya wo kwitegereza... Impamvu Uwiteka umenya byose, yabibajije ni uko yari yamenye neza ko nubwo yazerereye, ariko yatinze kwa Yobu.
Satani ntiyari kubasha kugira icyo akora kuri Yobu mu gihe ukuboko k’Uwiteka ariko kwari kukiri kuhakorera. Amaze kwemererwa kugira icyo akora, Yobu yarwanye intambara yitwa KUTIHAKANA IMANA. Niryo jambo Satani yari yaravuze, nicyo cyari icyifuzo cye.
Zab.41:12 (Umwanzi wawe ntakavugirize impundu kunesha).
Mukundwa, ntukemere ko ibyo Umwanzi yifuza bigerwaho.
Satani ku ikubitiro yemerewe byose bya Yobu ariko abuzwa kugeza ukuboko kwe kuri Yobu ubwe. Mu by’ukuri, ibyirato by’Imana kuri Yobu nibyo byamukozeho. Mukundwa, ibyirato by’Imana kuri wowe ubwabyo ni umuryango w’ibigeragezo. Ikindi twakwita nyirabayazana ni ukwibeshya kwa Satani kuri Yobu ko ugukiranuka kwe gushingiye kubyo atunze.
Ndakwifuriza, mwenedata ko Satani yahora akwibeshyaho atyo, ukaba udahuzwa n’Imana n’ibyo yaguhaye kuronka. Ntugategereze kubona ibyo wasabye Imana ngo nibwo uzayubaha. Ndakwifuriza kumenya ikiruta ikindi :
kuba urusengero rwuzuye abantu baje gusenga Imana, si uko abantu babuze uko bajya kwiyishyurira ibyo kurya. Habayeho guhitamo ibiruta ibindi.
Imana imenya neza ko itanga uwayo azize agatsi. Niko yabwiye Satani ubwo yari agarutse imbere yayo. Satani asaba n’umubiri we ariko amubuza kugera ku bugingo bwe, Imana yirahira ko bwo idashobora kubumuha. Imana yacu nishimwe kuko yimanye ubugingo bwacu. Kubw’aka gaciro, nidukomere kucyo twahawe, uko tubonye uburyo dukomereshanye amagambo y’ubugingo.
Imana nishimwe kuko nubwo yemera gutanga uwayo, ihita itangira kwegeranya ibikoresho byo kumusana. Ikinejeje cyane kandi ni uko ubwiza bwa nyuma buba burenze ubwa mbere. Ntitugatinye uwica umubiri, ahubwo dutinye uwica ubugingo n’umubiri akabiroha iGihenomu. Niturinde cyane iby’ubugingo kuruta ibindi byose birindwa.
Pastor Michel Zigirinshuti


text:
Zaburi 51:10 "Unyumvishe umunezero n’ibyishimo, Kugira ngo amagufwa wavunnye yishime".
Nasomye iri jambo numva riranshimishije. Biragaragara ko ari isengesho rya Dawidi. Nyuma yo gucumura, yahuye n’ikibazo gikomeye cyo gutakaza umunezero ndetse n’ibyishimo. Umutima we warigunze, ubura umunezero ndetse n’ibyishimo. Urebye amagambo yakoresheje: kuvunika amagufwa. Ibi bitandukanye no gukomereka bisanzwe.
N’iki kikuvunye? Ni ibiki byakwibye ibyishimo? Yesu niwe wakugarurira ibyishimo ndetse n’umunezero.
Fidèle Masengo, Umushumba Foursquare Church Kimironko masengof@yahoo.fr


text:
Burera: Bahitamo kwivurisha ibimera kubera kubura Mituweli
Bamwe mu baturage bo mu Murenge wa Cyanika, mu Karere ka Burera,baravuga ko bivuza bakoresheje imiti bikoreye mu bimera kubera kubura amafaranga yo kwishyura mituweli.
Umurenge wa Cyanika ni umwe mu mirenge 17 igize Akarere ka Burera, ukaba uhana imbibi na Uganda.
Benshi mu batuye muri uyu murenge bakora imirimo yiganjemo iy’ubuhinzi cyane cyane ubw’ibirayi.
Bamwe mu baturage baganiriye na Radiyo Flash bavuga ko babuze amafaranga yo kwishyura mituweli ku buryo ngo bivuza bakoresheje ibyatsi birimo inyabarasanya,inturusu,pinusi kubera ko bugarijwe n’ubukene bw’umusaruro ukomoka ku murimo w’ubuhinzi utunze abatari bake muri ako gace wabaye muke cyane bitewe n’izuba ryinshi ryavuye muri uyu murenge.
Umwe muri abo baturage yagize ati “ Nubwo narwara ntabwo nabona amafaranga yo gutanga nivuza;ni ukugwa mu rugo.”
Undi ati “ Iyo umuntu ari gukorora ashobora kwivurisha inturusu n’Umuravumba cyangwa se ibindi byatsi bitewe n’ikibazo cyo kubura mituweli.”
Umugore umwe na we yagize ati “ Hari nk’igihe umuntu aba ari umupfakazi afite nk’abana batandatu cyangwa barindwi akaba afite inzu bigatuma abayobozi bavuga ngo ashobora gutanga mituweli. Iyo abana banjye barwaye mponda ibyasi nkaba ari byo mbaha."
Ubuyobozi bw’umurenge wa Cyanika buti "Abo si abacu"
Ubuyobozi bw’umurenge wa Cyanika bwo ntibwemera ko hari abaturage bivurisha ibyatsi kuko ngo n’igipimo cyo gutanga ubwisungane mu kwivuza muri aka gace gishimishije.
Umunyamabanga Nshingwabikorwa w’Umurenge wa Cyanika Kayisinga Faustin yagize ati “ Yenda mushobora kuba mwahuye n’umuturage utari uwa Cyanika kuko ndibaza ko nta muturage w’aha ufite iyo myumvire. Ubu kuri mituweli duhagaze neza. Dufite ikigo nderabuzima cya Cyanika n’ayandi mavuriro ane ku buryo abantu bose bavurwa.”
Ubuyobozi bw’uyu murenge buvuga ko ubwisungane mu kwivuza butameze nabi kuko ngo hari Akagari gafite abatanze ubwisungane mu kwivuza ku gipimo cya 90% ndetse ngo n’akaza ku mwanya wa nyuma ubwitabire bwako bukaba buri kuri 57%.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ese ko twizeye Yesu Kristo umwe, andi makimbirane akomoka he ?
Mu rwandiko rwa mbere Pawulo intumwa yandikiye Abakorinto 3:1-8, yabandikiye ababaza impamvu ibatera amakimbirane, ishyari n’amahane ndetse na kamere nyamara bapfa impamvu zidafatika ndetse zitakagombye kuba intandaro yo guhangana.
Abivuga agira ati “Bene Data sinabashije kuvugana namwe nk’uvugana n’ab’umwuka ahubwo navuganye namwe nk’uvugana n’abakamere cyangwa abana b’impinja bo muri Kristo…,ubwo umuntu umwe avuga ati :“Njyewe ho ndi uwa uwa Pawulo undi akavuga ati ndi uwa Apolo” ntibigaragaza ko muri aba kamere ? Mbese ye, Apolo ni iki ? Kandi Pawulo ni iki ? si abagaragu batumye mwizera nk’uko Imana yabahaye umurimo ? Ni njye wateye Imbuto Apolo akazuhira , ariko Imana niyo yazikujije, Nuko utera ntacyo aba aricyo cyangwa uwuhira cyeretse Imana ikuza.
Iyo usomye aya magambo usanga ibyabaga kuri bariya bakorinto ntaho bitandukaniye cyane n’ibiba ku bantu b’iki gihe aribo twebwe, bijya bitangaza ndetse bikanababaza iyo wumva abakozi b’Imana by’Umwihariko abayoboke b’amadini ya gikirisito umwe agira ati ”bariya barayobye’’, uwo yita ko yayobye nawe akakubwira ko uwo ariwe wayobye ? Nyamara wajya mu nsengero zabo ugasanga ibyo bose bigisha birasa ni ugukirikira Yesu yapfuye akazuka ? aha rero umuntu wese akaba yakagombye kwibaza ngo Ese koko njye wita abandi ko bayobye ninjye uri mu kuri ? mbihamya ngendeye kurihe jambo ry’Imana ? Ese ibyo nibwira ko ari ukuri aho ntibyaba aribyo mafuti ?
Tugarutse inyuma gato pawulo yavuze ikintu cyiza cyane, Umurimo w’Imana ugereranwa n’umuhinzi uhinga imbuto mu murima yiteguye kuzasarura ,nyamara muri uyu murimo hakorerwa mo byinshi cyane kandi buri wese icyo akora mo kiba gitandukanye n’ikindi ariko kigira umumaro wacyo, byumvikane ko uwitanze wese mu gutuma abantu b’Imana bava mu byaha umuhate we utaba ari uw’ubusa imbere y’Imana. Birakwiye ko abakirisito tumenya ijambo ry’Imana by’ukuri tureke gupfa ubusa !! mwibuke Yesu ubwo yaciraga abigishwa be umugani w’umubibyi yagize ati :“ Uwumva wese ijambo ry’ubwami ntarimenye, umubi araza agasahura ibibibwe mu mutima we, uwo asa n’imbuto zibibwe mu nzira (Matayo 13:19).
Icyazanye Kristo Yesu akemera kutubambirwa ku musaraba ni ukugirango uzamwizera wese atazarimbuka ahubwo azahabwe ubugingo buhoraho, kuko Imana itatumye umwana wayo mu isi gucira iteka ho abayirimo,ahubwo yabikoreye kugirango abari mu isi bakizwe nawe (Yohana 3:16-17), kandi abo yemera ni abakora ibyo ashaka , ntacyakagombye gutuma abakora ibyo yishimira bapfa izindi mpamvu izo arizo zose, bitabaye ibyo byazaba n’intandaro yo kubura ijuru baruhiye, ingororano zabo zikarangirira hano mu isi bakajya kubabarana na Satani ubuzira herezo bitari bikwiye.


text:
Igisubizo: Iki kibazo kivugisha benshi byinshi. Ahantu ha mbere iyi ngingo igaragara, ni mu ndangamyemerere y’Intumwa za mbere, aho bavuga ngo “Yamanutse i Kuzimu”. Hari ibyanditswe byinshi bivuga ko Yesu yagiye “i Kuzimu”. Mu gusobanukirwa iki kibazo, ni ngombwa kubanza kumva icyo Bibiliya ivuga ku isi y’abapfuye.
Mu isezerano rya Kera ryanditswe, ijambo ry’Igiheburayo rikoreshwa kuvuga aho abapfuye bari ni sheol (soma “shewoli”). Bishatse kuvuga “aho abapfuye bari”, cyangwa “ubuturo bw’abatuvuyemo”. Ibindi byanditswe byo mu Isezerano rishya bivuga ko Sheol (ubundi ikitwa Hades, byasomwa Hadesi) ari ahantu h’agatenganyo roho zijyanwa mu gihe zitegereje umuzuko n’urubanza rwa nyuma. Ibyahishuwe 20:11-15 hasobanura neza itandukanyirizo hagati y’umuriro w’iteka ryose, n’i Kuzimu. Umuriro w’Iteka (cyangwa inyanja yaka umuriro) niho abaciriweho iteka mu rubanza rw’imperuka bazababarizwa ubuziraherezo. Ariko i Kuzimu ho ni ahantu h’agateganyo. Nuko rero, Yesu ntabwo yaba yaragiye mu Muriro w’Iteka, kuko aho ntiharabaho; hazashyirwaho nyuma y’ibizabera imbere ya ya ntebe y'ubwami nini yera (Ibyahishuwe 20:11-15).
Hari ibice bibiri muri Sheol/Hades, cyangwa i Kuzimu: ah’umugisha no kuruhukiramo, hakaba n’ah’urubanza (Matayo 11:23; 16:18; Luka 10:15; 16:23; Ibyakozwe 2:27–31), cyangwa mu yandi magambo, ubuturo bw’abizera n’abatizera. Ubuturo bw’abizera bwitwa “Igituza cya Abrahamu” muri Luka 16:22. Ubuturo bw’abatizera bwitwa i Kuzimu muri Luka 16:23. Ubwo buturo bwombi butandukanyijwe n’umworera (cyangwa imanga) munini cyane (Luka 16:26). Ubwo Yesu yapfaga, yajyanywe mu buturo bw’abizera, hanyuma ahakura abizera abajyana mu ijuru cyangwa Paradiso (Abefeso 4:8-10). Abari mu buturo bw’abategereje gucibwaho iteka ntacyo bamenye. Tugarutse ku kibazo cyacu, Yesu yaba yaramanutse i Kuzimu? Yego, ukurikije Abefeso 4:8-10 hamwe na 1 Petero 3:18-20.
Kutavuga rumwe kuri iyi ngingo kwatewe nuko hari bamwe bemeza yuko Yesu yagiye i Kuzimu, mu buturo bw’abategereje gucibwaho iteka ngo ahababarizwe ku bw’ibyaha byacu. Uko biri kose, ibi ntaho biri muri Bibiliya. Ukubabazwa n’urupfu rwa Yesu ku musaraba byari bihagije kandi nibyo byatubereye impongano z’ibyaha byacu. Ni amaraso yamennye atwoza de (1 Yohana 1:7-9). Ubwo yari abambwe ku musaraba, yahindutse ibyaha by’isi yose: “kuko Utigeze kumenya icyaha Imana yamuhinduye kuba icyaha ku bwacu, kugira ngo muri we duhinduke gukiranuka kw'Imana) (2 Abakorinto 5:21). Uku kwambara ibyaha byacu bidufasha kumva impamvu Yesu yaborogeye mu busitani bw’i Getsemani, ubwo yabonaga igikombe cy’icyaha cyari kigiye kumumenwaho ku musaraba.
Ubwo Yesu yatabazaga ku musaraba “Mana yanjye, Mana yanjye, ni iki kikundekesheje?” (Matayo 27:46), nibwo yari agitandukana na Mana Data kubera icyaha yari amaze kwambara. Ubwo yaheraga umwuka, yaravuze ngo “Data, mu maboko yawe ni ho nshyize ubugingo bwanjye” (Luka 23:46). Ubwo kubabazwa mu cyimbo cyacu byari birangiye. Umwuka we wahise ujyanwa mu Gituza cya Abrahamu (cyangwa i Kuzimu ahari abapfuye bizera). Ntabwo Yesu yagiye mu muriro utazima cyangwa i Kuzimu mu buturo burimo abapfuye batizera; yajyanywe mu Gituza cya Abrahamu. Ukubabazwa kwa Yesu kwarangiranye no gutanga kwe ku Musaraba. Impongano y’urupfu yari yuzuye kandi yemewe n’Imana. Hanyuma yahise ategereza kuzuka k’umubiri we ngo agaruke ku isi, kugeza ubwo yazamukanye icyubahiro asubira mu Ijuru.
Yesu yaba yaragiye i Kuzimu, mu buturo bw’abatizera ngo ahababarizwe? Oya. Yesu se yagiye muri Sheol, mu Gituza cya Abrahamu? Yego.
Ikibazo: Ese Yesu yagiye i Kuzimu hagati yo gupfa no kuzuka kwe?
Igisubizo: Iki kibazo kivugisha benshi byinshi. Ahantu ha mbere iyi ngingo igaragara, ni mu ndangamyemerere y’Intumwa za mbere, aho bavuga ngo “Yamanutse i Kuzimu”. Hari ibyanditswe byinshi bivuga ko Yesu yagiye “i Kuzimu”. Mu gusobanukirwa iki kibazo, ni ngombwa kubanza kumva icyo Bibiliya ivuga ku isi y’abapfuye.


text:
Bavuga ko mbere yo kugana ibimina bivuguruye basabaga abagabo babo ibikenerwa byose mu rugo bigatuma rimwe na rimwe hari igihe abagabo babifata nabi cyangwa n’abagore bagahora bumva nta kintu bamariye ingo zabo.
Ibimina bivuguruye ni uburyo bwo kwishyira mu matsinda yo kubitsa no kugurizanya, aho umunyamuryango yizigama buri cyumweru kuva ku 100FRW kugeza ku 1500FRW bitewe n’ubushobozi bwe, akaba ari na yo baguzamo ayo gushora mu dushinga duto duto.
Ibi bimina bitanduknye n’ibyabanje aho abaturage babitsaga amafaranga bakanaguza batagira imishinga bakora izabasha gutuma babasha kwizigama no kwishyura, ari na yo mpamvu byahombaga kuko abenshi baburaga amafaranga yo kwizigama cyangwa kwishyura inguzanyo.
Mutuyimana Martha, wo mu Itsinda “Gira ubuzima bwiza” ryo mu Mudugudu wa Nyarusiza mu Kagari ka Gitarama mu Murenge wa Nyamabuye, avuga ko yahereye ku mafaranga 100 yizigamaga buri cyumweru, atangira guhinga imboga za dodo agakuraho ayo kuzigama iwe bituma imibanire mu rugo iba myiza.
Agira ati “Iyo ubukene bwateraga mu rugo wasangaga, buri wese ashaka kuvuga nabi, nategerezaga umugabo,nta munyu, nta sabune, nta ngutiya ariko ubu hari impinduka ndateganya kugura imirima yose natishaga ngakomeza gutera imbere”.
Ahishakiye Erina wo mu Mudugudu wa Kirebe, mu Kagari ka Gifumba mu Murenge wa Nyamabuye na we avuga ko gukora akazamura urugo rwe ngo byatumye urukundo n’umubano we n’umugabo we birushaho gusagamba.
Agira ati “Twarafungutse mu bwonko kuko natwe dukora, iyo umugabo utamwicaye iruhande umubwira ngo umunyu washize, umwana yataye ikaramu, usanga na we avuga ngo umugore wanjye hari icyo ashoboye”.
Nsengiyumva Claudier, uhagarariye umushinga wa AKN wahuguye aba bagore muri Caritas Kabgayi, avuga ko kugeza ubu mu mirenge yose igize Akarere ka Muhanga hamaze gushingwa amatsinda 337 agizwe n’abanyamuryango ibihumbi 5 na 631 biganjemo ababyeyi batwite n’abonsa kugira ngo babashe kongera umusaruro wabo.
Aya matsinda amaze kuzigama amafaranga asaga miliyoni 32FRW ari mu dushinga duto tubyara inyungu tubarirwa mu bihumbi 2 na 624 hakaba hagamijwe ko tuzagera ku bagore bose uko ubwinshi bw’abatwite n’abonsa bazajya bagenda biyongera.


text:
Mariko Polo
Ubwo Mariko Polo (1254 – 8 Mutarama 1324) yari agarutse mu mugi yari atuyemo wa Venice (soma Venise) nyuma y’imyaka myinshi yari amaze mu Burasirazuba, incuti ze zatekereje ko ingendo ze ndende zatumye aba umusazi. Yababwiye ibitekerezo batashoboye kwizera.
Mariko yari yanyuze mu mugi wuzuyemo ifeza n’izahabu. Yari yarabonye amabuye y’umukara ashya, nyamara nta muntu n’umwe wari warigeze yumva iby’amahindure yaka mu birunga. Yari yarabonye umwenda udashya n’ubwo wawujugunya mu muriro, nyamara nta muntu n’umwe wari warigeze yumva ibya bene iyo myenda bita abestos. Yavuze ibyerekeye ibiyoka binini bifite uburebure bwa metero icumi bifite inzasaya nini cyane ku buryo zishobora kumira umuntu, amatunda afite ubunini bungana n’umutwe w’umuntu kandi akagira imbere hererana nk’amata, n’ibintu bitemba biva mu butaka bishobora gutuma amatara yaka. Nyamara nta muntu n’umwe wari warigeze abona ingona zo mu ruzi, amatunda y’ibiti bya koko (noix de coco), cyangwa peteroli. Baramusetse ubwo bumvaga ibyo bitekerezo. Hashize iminsi myinshi ubwo Mariko yari aryamye agiye gupfa, umwe mu ncuti ze utaravugaga rumwe na we wari hafi y’aho yari aryamye yamubwiye kwivuguruza akabwira abari aho ko ibitekerezo yababwiye byose byari ibinyoma.


text:
Hari ibintu 8 Imana izakorera uzanesha isi umubiri na Satani
1.Ibyahishuwe 21:7 (Unesha azaragwa byose, nanjye nzaba Imana ye na we abe umwana wanjye).
2. Ibyahishuwe 3:21 (Unesha nzamuha kwicarana nanjye ku ntebe yanjye y’ubwami, nk’uko nanjye nanesheje nkicarana na Data ku ntebe ye).
3. Ibyahishuwe 3:12 (Unesha nzamugira inkingi yo mu rusengero rw’Imana yanjye kandi ntazasohoka ukundi, nanjye nzamwandikaho izina ry’Imana yanjye n’iry’ururembo rw’Imana yanjye ari rwo Yerusalemu nshya, izamanuka iva mu ijuru iturutse ku Mana yanjye, kandi nzamwandikaho izina ryanjye rishya).
4. Ibyahishuwe 3:5 (Unesha ni we uzambikwa imyenda yera, kandi sinzahanagura izina rye na hato mu gitabo cy’ubugingo, ahubwo nzatūrira izina rye imbere ya Data n’imbere y’abamarayika be).
5. Ibyahishuwe 2:26 (Unesha akitondera imirimo yanjye akageza ku mperuka, nzamuha ubutware bwo gutwara amahanga yose).
6. Ibyahishuwe 2:11 (Unesha nta cyo azatwarwa n’urupfu rwa kabiri.)
7. Ibyahishuwe 2:17 (Unesha nzamuha kuri manu yahishwe, muhe n’ibuye ryera ryanditsweho izina rishya ritazwi n’umuntu wese keretse urihabwa).
8. Ibyahishuwe 2:7 (Unesha nzamuha kurya ku mbuto z’igiti cy’ubugingo kiri muri Paradiso y’Imana.)
source: social media


text:
Mu itangiriro Imana: - Irarema
Irabumba
Itanga ishusho
Irategura
Mu buzima bw’umuntu wese hajya habaho itangiriro rya buri kimwe cyose, hari ho iminsi myinshi itandukanye mu buzima bw’umuntu. Iyo rero umuntu ari mu bihe bye by’umunsi wa mbere, ntabwo yabasha gukora iby’undi wageze ku munsi wa kabiri cyangwa uwa gatatu cyangwa uwa kane,...
Reka kumurebera kure kuko haba hari ibyo atabasha gukora muri icyo gihe arimo, ariko hari igihe kimwe buri kimwe cyose kigira igihe cyacyo kikagera.
*UMUNSI WA KABIRI
ITANGIRIRO 1:6-7
Imana ntipfa kurema mu kavuyo, ibanza icy’igenzi aricyo ’umuntu’ maze ibindi ikazabyuzuza muri iyo minsi irindwi.
Umuntu w’Imana azasa n’Imana kuko yabundikiwe n’umwuka w’Imana ariko uwabundikiwe n’isi azasa n’isi.
Iyo umuntu yageze ku munsi wa kabiri we aba yamaze kugira akandi karusho kuko aba yakomeje kwemera ku bundikirwa n’Umwuka w’Imana.
(Uzahabwa ishusho y’icyakubundikiye.)
Ku munsi wa kabiri habaho itandukaniro ry’ibintu:
Arahinduka: iby’Umwuka w Imana amusanga afite mu kumuha ishusho, mu ku mubundikira, mu kumutegura, Bijya ku murongo kuko aba yarakomeje kubundikirwa n’Imana.
*UMUNSI WA GATANDATU
ITANGIRIRO 1:24-31
Ikiranga umunsi wa gatandatu
1) Imana yuzuza ku isi ibigiye bibura byose. Mu buzima bw’umuntu Imana igenda imwuzuza iyo ’wabyemeye’
2) Niho Imana yaremye umuntu mu ishusho yayo irangije imuha umugisha, imuha inshingano.
Nicyo gihe ugaburira ukanaguburirwa, ukigisha ukanagishwa,.. Utangazwa nibyo ushobora gukora utari uziko wakora ariko kuko uba ushobozwa byose na wa mwuka uba ukubundikiye.
*UMUNSI WA KARINDWI
ITANGIRIRO 2:1-3
Imana iteganya ikiruhuko: Imana iha umugisha umunsi wa karindwi, iraweza kuko ariho yarangije imirimo yayo yose.
Imana iteganya ikiruhuko, iteganya n’urupfu kugira ngo umuntu aruhuke imihate yose yo mu isi ariko aherekejwe na ya minsi itandatu yindi.
Mu buzima bwa buri muntu afite igihe cyo kuremwa, kubumbwa no guhabwa ishusho,.. Ariko mu gihe bitaraba haba hakiri ibyiringiro kuko Imana yonyine niyo uzi icyo uzaba cyo mu gihe gikwiriye.
Amen.


text:
Ibyakozwe n’Intumwa 1:3-5 3 Amaze kubabazwa ababonekera ari muzima, atanga ibimenyetso byinshi, agumya kubabonekera mu minsi mirongo ine avuga iby’ubwami bw’Imana. 4 Nuko abateraniriza hamwe, abategeka kutava i Yerusalemu ati “Ahubwo murindire ibyo Data yasezeranije, ibyo nababwiye: 5 kuko Yohana yabatirishaga amazi, ariko mwebweho mu minsi mike muzabatirishwa Umwuka Wera.
Ibyakozwe n’Intumwa 2:4 Bose buzuzwa Umwuka Wera, batangira kuvuga izindi ndimi nk’uko Umwuka yabahaye kuzivuga.
Mu kinyejana cya mbere niho abizera Kristo, batangiye kwitwa abakristo babyiswe n’abatizera, bitewe n’uko babonaga imyitwarire yabo n’imikorere yabo isa n’iya Kristo bizera. (Ibyakozwe n’Intumwa 11.26)
Kubera iki ibi byabaye gutya? Ni uko abizera Kristo, bo mu kinyejana cya mbere, bari barasobanukiwe iri banga ryo kuzura Umwuka Wera, kandi bakariha agaciro!
Yesu yabwiye abigishwa be, ko nibamwizera bazakora imirimo nk’iye, ndetse bagakora n’iyiruta. (Yohana 14.12); ntabwo bari gushobora gukora imirimo nk’iya Yesu, badafite kamere ye, n’ubwo bari bamaranye imyaka itatu hafi n’igice, abigisha ijambo ry’Imana, kandi akorera ibitangaza imbere yabo; ahubwo bashoboye kugera kuri uru rwego, bamaze kuzura Umwuka Wera.
Mu by’ukuri, ibi Yesu yabwiraga abigishwa be, byari imibereho y’indengakamere; Gukora nka Yesu? Kugenda nka Yesu? Gukora ibirenze ibyo yakoze? Ntibisanzwe! Ariko byarashobotse igihe bari bamaze kuzura Umwuka Wera, kamere ya Yesu n’ubushobozi bye byahise biza muri bo. Kugira ngo natwe rero muri iki kinyejana bikunde, tugomba gusobanukirwa ibi bikurikira:
1. Umwuka wera ninde? 2. Kuzuzwa Umwuka Wera ni iki? 3. Kuzuzwa Umwuka Wera bimaze iki? 4. Twakora iki kugira ngo twuzuzwe Umwuka Wera?
I. Umwuka Wera ni nde?
a. Umwuka Wera ni Imana kandi ni umwe mu bagize ubutatu bwera; angana na Data wa twese na Yesu. (Matayo 28.18-19),
b. Si ikintu afite ubumuntu (Personality), (Abefeso 4.30).
II. Kuzuzwa Umwuka Wera ni iki?
Ni ukuyoborwa no gushobozwa n’Umwuka Wera! Ni ugukorerwamo n’Umwuka Wera, ku buryo kamere n’ubutware bya Yesu Kristo, bigaragarira mu muntu!
III. Bimaze iki kuzuzwa Umwuka Wera?
1. Kuzuzwa Umwuka wera bidushoboza kugira imibereho yejejwe:
a. Kwera imbuto z’Umwuka Wera: (Abagalatiya 5.22-23); wakwera gute imbuto z’Umwuka Wera kandi utari Umwuka Wera? Ni ukwemerera gusa umwuka wera akerera imbuto ze muri wowe! Izi mbuto ni kamere ya Yesu!
b. Iyo umuntu yuzuye Umwuka Wera, amuyobora mu kuri kose. (Yohana 16: 13);
2. Iyo umuntu asenze yuzuye umwuka Wera, amasengesho ye agira imbaraga, asenga nk’uko Imana ishaka. (Abaroma 8.26-27);
3. Umwuka Wera ahindura umuntu akamugira mushya. (1Samweli 10.6)
4. Adukoresha imirimo idasanzwe itangaje: (abacamanza 14.6).
5. Adushoboza kunesha ibigeragezo: Igitabo cy’ibyakozwe n’Intumwa, kigaragaza ko intumwa zashoboye kwihanganira akarengane gakomeye, kubwo kuzura Umwuka Wera, zemera no gupfa urupfu rubi zizira guhamya Yesu!
IV. Wakora iki kugira ngo wuzuzwe Umwuka Wera?
1. Kwihana ukakira umwami Yesu, (1 Abakorinto 2.14)
2. Kugira inyota n’inzara, (Matayo 5.6).
3. Kwatura icyaha cyose cyangwa kutaba ububiko bw’ibyaha, (1Yohana 1.19).
4. Gutanga imibiri yacu, ikaba ibitambo bizima, byera, kandi bishimwa n’Imana; cyangwa kwiha Yesu ngo atuyobore muri byose. (Abaroma 12.1-2)
5. Gusenga (Matayo 7.7)
6. Kwizera (1Yohana 5.14-15).
Niba dushaka kuba abakristo bazima, bagenda nk’uko Kristo yagendaga, bakora nkawe, ndetse ibirenze ibyo yakoze; dukeneye kuzura Umwuka Wera, kandi tukemera kuyoborwa nawe muri byose. Imana idufashe!
Pasteur UWAMBAJE Emmanuel


text:
Kuberako Yesu abivuze. Dr Fidèle MASENGO
KUBERAKO YESU ABIVUZE
Luka 5:5 - 6. Simoni aramusubiza ati"Databuja, twakesheje ijoro dukora cyane, nyamara nta cyo twafashe. Ariko kuko ubivuze reka nzijugunye." Babikoze bafata ifi nyinshi cyane, ndetse inshundura zabo zenda gucika.
Ejo ntegura inyigisho yo ku cyumweru nongeye gutangazwa no kwiga impinduka ziba iyo Yesu ageze mubyo turimo gukora, iyo Yesu avuze. Simoni Petero na bagenzi be bari bakesheje ijoro ryose baroba ariko ntacyo bafashe. Bari bazi inyanja....bari abarobyi babimenyereye.
Yesu ahageze ibintu byarahindutse. Ntabwo Yesu yabasabye ikintu gikomeye cyane. Yabasabye kumutiza ubwato. Arangije kwigisha abasaba gutsura amato imuhengeri! Ntabwo ubwato bwahindutse, ntabwo inyanja baroberagamo yahindutse, ntabwo inshundura zahindutse, nta n’ubwo abarobyi bahindutse,....ariko imyumvire yarahindutse! Petero yahoraga aroba uko abyumva...ariko noneho yarobye kuberako Yesu abivuze!
Ni ibiki urimo byanze? N’ibiki byakunaniye? Kuko Yesu abivuze birakunda. Humura haricyo arimo kuvuga ku bwawe.
Umunsi mwiza kuri twese.
Fidèle MASENGO, Foursquare Church Kimironko masengof@yahoo.fr


text:
Huye: abayobozi bo ku rwego rw’imidugudu b’intangarugero barahembwe
Iyo uwakoze neza ashimwe bimuha imbaraga zo gukomerezaho ndetse bigatuma n’abatakoraga neza bikubita agashyi. Ni muri urwo rwego muri uku kwezi kw’imiyoborere myiza, Akarere ka Huye kageneye amagare abayobozi b’imidugudu, abamamazabuhinzi ndetse n’intore babaye intangarugero.
Abahembwe bose hamwe ni 42, bakaba baratowe mu Mirenge 14 igize Akarere ka Huye, nyuma yo kugereranya ibikorwa by’abayobora imidugudu, abamamazabuhinzi ndetse n’intore mu midugudu yose yo mu mirenge igize aka Karere.
Uwitwa Gahongayire Anysie wo mu Murenge wa Ruhashya, avuga ko kuba yabonye ibi bihembo abikesha imirimo akora kuva mu mwaka wa 1995. Yagize ati “nshinzwe kurwanya ihohoterwa, nkumira amakimbirane, ndi nkundabana, ndi umukangurambaga w’ubuhinzi mu rutoki no mu bigori, mu turima tw’igikoni ndi umureberwaho aho ntuye. Ndi umuhinzi mworoziâ€.
Kamizikunze Theoneste we ni umuyobozi w’umudugudu w’Agateme mu Murenge wa Tumba. Avuga ko mu mudugudu we bakoze akarima rusange k’icyitegererezo, batera ibiti by’imbuto ziribwa 13 ku muhanda w’umudugudu aho bita intashyikirwa.
Akomeza agira ati “Mu kwitabira ubwisungane mu kwivuza, mu mezi atatu ya mbere yonyine twari tugeze ku rugero rwa 90%. N’ubwo na n’ubu tutaragera ku 100%, kugeza ubu turi aba mbere mu kwitabira mituweriâ€.
Na none kandi, ngo muri uyu mudugudu ni ho umugoroba w’ababyeyi ukora neza. Ibi ngo babikesha ko badahura ngo baganire nk’ababyeyi gusa, ahubwo ko amatsinda y’ibiganiro yahujwe n’ayo kugurizanya.
Bishimiye ibihembo
Anysie ati “ikinshimishije cy’ibi bihembo ni uko bagenzi banjye nibabona ko nahembwe na bo bazajya bagira umwete wo kwitabira gukora ibyo dusabwa n’abayobozi. Babonaga ukuntu nitanga ndi n’umuntu umwe mu rugo, bakavuga ngo uriya ni imburamukoro. Ubu rero na bo bazagira ishyari ryiza kugira ngo bazagere ku bihembo.â€
Theoneste we ati “iyo ukoze igikorwa Leta ikagushimira, n’iyo yaba seretifika (certificate) atari igare, uba wumva ko biri mu gaciro ko gushima. Iri gare sinavuga ko nzaryifashisha mu kazi kuko umudugudu nyobora ari mu to cyane, ariko nzajya ndyifashisha muri siporo. Icyo gihe n’abandi bayobozi bazabona ko ari ishimwe muri bya bikorwa umuntu yagiye akoraâ€.


text:
Ni gute wagira umutima uboneye? (igice cya 2)
II. KUKI TUGOMBA KUGIRA UMUTIMA UBONEYE?
Intego nkuru nukugira ngo tuzabane n’Imana mu ijuru kuko nayo iboneye
(Abah.12:14)”Mugire umwete wo kubana n’abantu bose amahoro n’uwo kweza,kuko utejejwe atazareba Umwami Imana”
III.BIRASHOBOKA KO UMUNTU YATUNGA UMUTIMA UBONEYE ARI UMUSORE?
“…Ndabandikiye basore,kuko mufite imbaraga kandi ijambo ry’Imana rikaguma muri mwe,mukaba mwaranesheje wa mubi”(1Yohana2:14)
Luka:1:80”Uwo mwana arakura,agwiza imbaraga z’umutima,aguma mu butayu kugeza umunsi yerekewemo Abisirayeri.”
Izi mbaraga si imbaraga z’umubiri (ibizigira) ahubwo ni imbaraga z’umutima,ni imbaraga ziva mu ijambo.izi mbaraga nizo zishoboza umukobwa guhakanira umusore umusaba ngo baryamane cyangwa kumwoshya mu bundi buryo ati:”OYA”
Izi mbaraga nizo kandi zishoboza umusore gutegeka amaranga mutima na kamere bye,nka Yosefu kwa muka Potifari.
Kugira umutima uboneye ninayo ntego nkuru y’uru rwandiko rwa mbere rwa Timoteyo soma
(1Tim.1:5) ” Ibyo mbibategekeye kugirango bagire urukundo ruva mu mutima uboneye kandi uticira urubanza,bagire no kwizera kutaryarya ”
Yakomeje kwihanangiriza Timoteyo muri aya magambo
“Mwana wanjye Timoteyo,ndakwihanangiriza nkurikije ubuhanuzi bwa kera bwahanuye ibyawe,kugirango buduheshe kurwana intambara nziza,ukomeje kwizera kandi ufite umutima uticira urubanza.Uwo mutima bamwe barawuretse bahinduka nk’inkuge imenetse kubyo kwizera.Muri abo ni Humenayo na Alekizanderi,abo nahaye Satani kugirango babyigireho kudatuka Imana.”( 1Tim.1:18-20 )
Izi nzandiko zitwa inzandiko z’ubuyobozi,Timoteyo nubwo yari akiri muto yari umuyobozi w’itorero
(zaburi:119:100 ) kandi agomba gutanga impuguro kuri buri cyiciro nicyo cyatumye Paulo akomeza ku bimwibutsa”…n’abagore bakiri bato n’abakobwa ubahugure nka bashiki bawe,ufite umutima utunganye rwose”( 1Tim.5:1,2 )
Urugero:Hari umusore waririmbaga muri korari imwe yo muri Kigali ariko ntabe icyitegererezo cyiza cy’abizera.Hanyuma korari yaba yasenze bageze kuruhuka agahengera baryamye agacunga aho umukobwa runaka aryamye ninjoro agasoboka buhorobuhoro no kuri wa mukobwa nguwo mu majipo!
Umukobwa yasakuza bajya gucana itara akaba yirashe kera mu mashuka, nti bamubone,
Ariko kuko Imana itanegurizwa izuru baje kumufata baramuhana.
Paulo ahugura urubyiruko ngo abagore bakiri bato n’abakobwa tubafate nka bashiki bacu,
None mushiki wawe wamubwira amagambo ateye isoni?wamusambanya? waba wabaye nka Amunoni wakinze Tamari mushiki we.
IV.NIGUTE UMUSORE YATUNGA UMUTIMA UBONEYE?
Mose niwe wasenze avuga ati:“utwigishe kubara iminsi yacu,uburyo butuma dutunga imitima y’ubwenge”(Zab:90:12) iri sengesho turigire iryacu ,mu mibereho yacu yaburi munsi.
Ntabwo ubwacu twakwishoboza gutunga Imitima iboneye, usibye Imana ubwayo ibikora.nicyo gituma igira iti”Mwana wanjye ,mpa umutima wawe,Kandi amaso yawe yishimire inzira zanjye.” (imigani:23:26)
Umva impamvu Imana igusaba umutima wawe ni uko umutima w’umuntu urusha ibintu byose gushukana ,kandi ufite indwara ntiwizera gukira.(yeremiya:17:9) ikindi ni uko mumutima w’umuntu ariho haturuka ibitekerezo bibi.(matayo:15:19)kandi igashishikarira gukora ibibi(umubwiriza:8:11) umubwiriza yakomeje avuga ko mu mitima y’abantu habamo ibisazi (umub:9:3) ni ukuri koko mu mutima w’umuntu habamo ibisazi!niyo mpamvu Imana ivuga ngo” Mwana wanjye ,mpa umutima wawe”Yeremiya yakomeje abaza ngo ni nde Wabasha kuwumenya?aravuga ngo ni Uwiteka wawushobora.
Umva uko Uwiteka azabigenza”…,umutima w’ibuye nzawukura mu mubiri wabo mbahe umutima woroshye,” (Ezek:11:19) umutima w’ikibuye cyangwa umutima w’inyama ,ntawo hagati ubaho.umutima w’ikibuye urakomera .ijambo ry’Imana ntiryinjira,ijwi ry’umwuka wera ntirigira umwanya muriryo.uyu mutima uzengereje itorero!uyu mutima uzengereje imigi n’ibyaro,uyu mutima utesheje umutwe isi .ni Imana yonyine yawushobora.”nzabaha n’umutima mushya ,mbashyiremo umwuka mushya ,nzabakuramo umutima ukomeye nk’ibuye,mbashyiremo umutima woroshye” (Ezek:36:26) biragaragara ko iyi operation ikwiriye gukorwa n’Imana gusa ntawundi wayishobora.ntazahindura umutima ukomeye nk’ibuye ahindure ashyiremo uw’inyama gusa ahubwo azakora ibirenze”Nzabaha umutima wo kumenya yuko ari jye uwiteka ,…” (yerem:24:7) iterambere ntirihindura umutima w’ikibuye,amashuri ntiyabasha guhindura uyu mutima w’ibuye ,idini cyangwa kwitwa umukristo ntibyabasha gukuraho umutima w’ibuye usibye kwemerera Imana ikawuhindura.
Kuri wowe ukijijwe nasoza mvuga nti ”Rinda umutima wawe kuruta ibindi byose birindwa,kuko ariho iby’ubugingo bikomoka” (imigani:4:23)
Mweneso:MUGAYEMPORE Pacifique